Юрак сохаси пальпацияси мақсад: юрак чукки турткисини, «мушук хириллашини»\nHajmi 206.63 Kb.\nЮРАК СОХАСИ ПАЛЬПАЦИЯСИ\nAMALIY MASH1, Inglizcha-ruscha-ozbekcha lugat (matematika mutaxassislari uchun), Orifjon fizika, Orifjon fizika, XIII-БОБ, OOO, 6-sinf control book new, UMIDJON 7 21, SARVINOZ va MASHHURA, Betlik Buyruq ДМТТ (автовосстановление), BERILGANLAR MODELLARINING KUCHLI VA KUCHSIZ TURLARI ORASIDAGI FARQLAR, ASHUROV OLOVIDDIN(HOZIRGI BOSQICHDA O'ZBEKISTONDA ARXIV ISHI), Athletics, DASTUR MOBOYNIDA AGREGAT FUNKSIYALARGA, Taqdimot\nМақсад: юрак чукки турткисини, «мушук хириллашини» аниклаш\nКурсатма: барча учун шарт.\nМахсус мосламалар зарур эмас.\nТўлиқ тўғри бажарилган\nВрачнинг қўллари ва хона илиқ бўлиши керак Бемор белигача ечинтирилади Пальпация беморни ётган ёки тик турган холатида ўтказилади\nАввал юрак чўққи турткиси пальпация қилинади, бунинг учун ўнг қўл кафти юрак сохасига қўйилади. Бунда қўлнинг асоси тўш суягига, бармоклар эса қўлтик остига қаратилган бўлиб, 4-7 ковурғалар ёпилиши керак.\nЮрак чўққи турткиси кафт билан сезилиб, бармоқлар билан шу жой (чўққи турткиси проекцияси соҳаси – 5-қовурға оралиғи ўрта ўмров чизиғидан 2см. ичкари) га бармоқлар билан келамиз, кейин қўлни тўш суягига параллел қилиб 90 градусга бурамиз. Пальпация қилиб, чўққи турткисининг ҳусусиятларини аниқлаймиз.\nЮрак чўққи турткисининг:\n«Мушук хириллаши симптоми» мавжудлиги аниқланади:\n- юрак чўққисида;\n-2 қовурға оралиғи тўш суягидан ўнг томонгда;\n-2 қовурға оралиги тўш суягидан чап томонгда;\n-туш суягининг асосида (ханжарсимон ўсиқ устида).


30 рус аскарини калтаклаган уч доғистонлик ҳибсга олинган - Zamin.uz\n08:05 / 20.04.2021\nСанкт-Петербургда Ҳарбий тиббиёт академияси курсантлари билан жанжаллашган учта кавказлик ҳибсга олинган, деб хабар бермоқда Царград телеканали Санкт-Петербургнинг Виборг тумани полициясининг баёнотига асосланиб. Учаласи ҳам Доғистондан, улар 20 ёшда.\nҲодиса 12 апрел куни содир бўлган. Кечқурун соат саккиз яримда, 30 нафар курсант ва уларнинг командири бўлган майор Боткин ва Академик Лебедев кўчаларининг кесишган қисмида тўхтаб турган. Бир курсант ўтиб кетаётган доғистонлик йигитнинг сумкасига тегинган. Ўртада жанжал чиқиб, доғистонлик уч йигит 30 кишидан иборат взводни калтаклай бошлаган.\nЎша пайтда майор бир амаллаб жанжални тинчитиб, взводни ўз қисмига олиб кетган. Ҳозирда икки курсант касалхонага тушган. Улардан бирида бўйин умуртқасининг синиши, иккинчисида қорин юмшоқ тўқималарининг жароҳати мавжуд.\nҲарбий академия раҳбарияти ушбу ҳодисани ўрганиб чиқиб, дарҳол: "Нима учун ўттиз киши ўзини ҳимоя қила олмади?" –деб савол берган.\nМайор: “Албатта, биз уларни йўқ қилиб ташлай олар эдик, лекин мен бир взвод аскарлар уч бечорани уришяпти, деган гап тарқалиб кетмаслиги учун тўхтатдим, воқеа Интернетга тарқалиб кетса, журналистлар ҳарбийларнинг ваҳшийликлари ҳақида ёзишади” деб айтган. Ҳисобот қабул қилинган. “Замин” янгиликларини “Инстаграм”да кузатиб боринг\nЯнгиликлар » Дунё » 30 рус аскарини калтаклаган уч доғистонлик ҳибсга олинган


Оқтўбе ҳодисалари ички курашдан далолатми? - BBC News O'zbek\nОқтўбедаги ҳодисалар исломий экстремизми кучайгани ҳақида гапириб қолмасдан, Қозоғистон сиёсий элитаси орасида жиддий кураш кетаётганидан дарак беради, деб айтади GPW хусусий агентлигининг Марказий Осиё бўйича таҳлилчиси Кейт Маллинсон Би-би-сига.\nЧоршанба куни Қозоғистон Президенти Нурсултон Назарбоев Оқтўбедаги ҳодисаларни радикал оқимлар томонидан содир этилган "террористик амал" деб атади. Назарбоевнинг сўзларига кўра, "улар режани хориждан олганлар". Қайси радикал оқим ҳақида гап кетаётганини эса у очиқламади.\nБи-би-си Кейт Маллинсондан Қозоғистондаги воқеалар ҳақида муносабатларини сўраган.\nКейт Маллинсон: Менинг ўйлашимча, Оқтўбедаги ҳужумчиларнинг Қозоғистонда ҳомийлари борлиги эҳтимолга жуда яқин. Шу йил баҳор мавсумида бутун мамлакат бўйлаб тарқалган норозилик акциялар тўғрисида ҳам шундай дейиш мумкин. Бу ичкисиёсий кураш пайдо бўлиши мумкин. Мамлакат ҳокимият бир қўлдан иккинчи қўлга ўтиш лаҳзаларига тобора яқинлашмоқда. Ўзгаришлар бўлиши муқаррар, ундан қочиб бўлмайди. Бундай вақтда турли гуруҳлар ўртасида курашлар ҳар доим кучаяди. Нефт нархининг тушиши мавжуд зиддиятни оширди холос.\nБи-би-си: Қозоғистонда радикализация даражасини қандай баҳолайсиз? У ерда радикал исломийлар қанчалик кўп ва ҳақиқатдан ҳам улардан қандайдир бир таҳдид борми?\nК.М.: Менинг назаримда, Қозоғистонда исломий экстремизм миқёси яққол бўрттирилган. Марказий Осиё "Исломий давлат" гуруҳи фаоллигини оширишни кўзлаган минтақа ҳисобланмайди. Албатта, минтақада Яқин Шарқдаги уруш учун одамларни ёллаётганлари тўғри. Баъзи ҳисобларга кўра, ИД сафларида қарийб 400-500 Қозоғистон фуқаролари бор. Ҳатто бельгияликлар ИД сафларида бундан кўпроқ. Қозоғистоннинг улкан ҳудудини ҳисобга олсак, мамлакатда террористик ҳаракатлар фаоллашиши даражаси унча катта эмас. Мен Оқтўбеда яқинда рўй берган ҳодисалар экстремизм тарқалишидан дарак беради деб ўйламайман. Мен бу воқеларни мамлакат ичидаги сиёсий муаммолар асосида кўрган бўлар эдим.\nБи-би-си: Яъни сиз айтмоқчисизки, Оқтўбедаги ҳодисалар ички сиёсий курашдан дарак беради?\nК.М.: Мен Оқтўбедаги воқеларда исломий экстремизмни кўрмаяпман. Кўп сонли видеоларда ва маҳаллий одамларнинг гап-сўзларида исломий гуруҳ аъзолари билан тўқнашув бўлгани ҳақида аниқ далил йўқ. Менинг фикримча, Қозоғистон ҳукумати ўзининг асосий фикрини ўзгартиряпти. Агар бошида улар отишмани исломийлар билан боғлашган бўлишса, ҳозир Назарбоев ташқаридан аралашув ҳақида гапирди. Содир бўлган воқеада хориждан бузғунчиларни айблаб, рангли инқилобларни тилга олди. Президент балки одамларни ички сиёсий ва иқтисодий муаммолардан чалғитмоқчи бўлаётгандир. Ўйлайман, бу уриниш жамиятни кўринмас хорижий душманга қарши бирлаштиришдир.\nБи-би-си: Бу хорижий инвесторларни чўчитмайдими?\nК.М.: Мен айтган бўлардим, охирги пайтларда шундай ҳам Қозоғистонга кам пул ётқизиляпти. Бу ерда сабаб қилиб иқтисодий инқирозни ҳам, коррупцияни ва қонун устуворлиги йўқлигини ҳам келтириш мумкин.\nБи-би-си: Қозоғистон учун энг асосий хавф нима ҳозир?\nК.М.: Мен айнан келажакда ҳокимиятнинг алмашиши Қозоғистон учун катта хавфлардан бири бўлиши мумкин, деган бўлардим. Нефт нархининг пастлиги, иқтисоддаги янги вазият бу беқарорликни фақат оширади.\nБи-би-си: Россия томонидан аралашиш эҳтимолини кўрасизми?\nК.М.: Оқтўбедаги ҳодисалар шуни кўрсатадики, қозоғистонлик хавфсизлик хизматларига айнан россиялик ҳамкасбларининг дастаги етишмаяпти. Бошқа томондан, бу жуда мураккаб. Бундай воқеаларда ҳар доим кутилмаган ҳолатлар бўлади. Ва бу ерда Россиянинг у ёки бу даражада иштироки мумкинлигини инкор қилиб бўлмайди. Лекин ҳозирча бунга ҳеч бир далил йўқ.\nАқтўба имоми: сўнгги портлашлар Исломга чеклов ёки ҳукумат тазйиқи натижаси эмас


Трампга импичмент эълон қилинди | Azon.uz - Ахборот-таҳлилий портал\n1866 09:06 14.01.2021\nАҚШ Конгрессининг Вакиллар палатасида мамлакат президенти Дональд Трампга импичмент эълон қилиш бўйича овоз бериш бўлиб ўтди. Импичментни палатанинг 232 аъзоси қўллаб-қувватлади, 197 нафари қарши чиқди. Қўллаб-қувватлаганлар орасида Трампнинг 10 нафар партиядоши ҳам бор.\nИмпичментга Трампнинг 6 январь куни ўз тарафдорларни Капитолий биносига ҳужум қилишга ундагани сабаб қилиб кўрсатилди. Шундай қилиб, Трампга қарши иккинчи бор импичмент жараёни бошланди, АҚШ тарихида бунақаси бўлмаган.\nВакиллар палатасидаги овоз бериш натижалари энди Сенатда кўриб чиқилади. Импичмент кучга кириши учун уни 100 сенатордан 67 нафари қўллаб-қувватлаши зарур.\nСенат мазкур масала бўйича овоз беришга улгурмаслиги мумкин, чунки Трампнинг ваколат муддати 20 январда ниҳоясига етади. Бироқ масалани кейинроқ ҳам кўриб чиқиш мумкин. Бундан ташқари, Сенат Трампга давлат лавозимини эгаллашга даъвогарлик қилишни тақиқлаш эҳтимоли бор, Трамп эса 2024 йилдаги президент сайловида қатнашмоқчи.\nМахсус АҚШ Трамп\n19 19:20 23.09.2021\n138 18:25 23.09.2021\n331 17:30 23.09.2021\n239 16:50 23.09.2021\n103 16:15 23.09.2021\n134 16:05 23.09.2021


Apple ривожланишнинг янги йўналишини танлади - Terabayt.Uz\nApple ривожланишнинг янги йўналишини танлади\nҚўшимча хизматлар 2017 йилнинг 2-чорагида Apple Inc. корпорацияси даромадининг салмоқли қисмига ҳисса қўшди. Бу тўғрида Тим Кук тугаётган ҳафтада ўтган ҳисобот анжуманида сармоядорларга маълум қилган. Хусусан, App Store, Apple Pay, iCloud ва Apple Music каби хизматларнинг даромади 22% га ошиб, 7,27 миллиард долларни ташкил қилган. Apple TV, Apple Watch, Beats, iPod ва аксессуарларни сотишдан келиб тушган даромад 23% га кўтарилиб, 2,74 миллиард долларга етган.\nШу муносабат билан, Apple бош директори таклифи билан купертинолик IT-ишлаб чиқарувчи ўзининг расмий бизнес-стратегиясига хизматларни ривожлантиришни қўшишни таклиф қилди ва бу таклиф бир овоздан маъқулланди.\nҚўшимча хизматлардан келиб тушаётган даромаднинг бош омили iPhone савдоси бўлиб, смартфонга эҳтиёж ошиб бораётгани ҳисобга олинса, хизматлардан фойда олиш эҳтимоли ҳам ошади.\nИқтисодчи экспертларнинг фикрича, Apple томонидан қўшимча хизматларнинг ривожланиши тараққиётнинг янги моделини бошлаб беради. Бу бевосита компания истиқболига дахлдор масала.\nМисол учун, 1990-йилларда, компанияни Стив Жобс бошқараётган даврда ҳам, Apple диққатини компютер ишлаб чиқаришдан мобил гаджетлар яратишга қаратган эди. Натижада, бу соҳа унинг бош даромад манбаи бўлди.


Ўзбекистон Республикаси Олий Мажлиси ўн бешинчи ялпи мажлисида «Тўй-ҳашамлар, оилавий тантаналар, маърака ва маросимлар, марҳумларнинг хотирасига бағишланган тадбирлар ўтказилишини тартибга солиш тўғрисида»ги масала кўриб чиқилди. Унга кўра, тўй-ҳашам билан боғлиқ оилавий тадбирлар ўтказиш учун муайян меъёрий ҳужжат қабул қилинмайдиган бўлди.\nШундан сўнг баъзи одамлар орасида «тўйлар яна олдингидай бошбошдоқчилик билан ўтказилаверар экан-да» деган тасаввурлар ҳам пайдо бўла бошлади. Бу муҳим масаланинг асл мазмун-моҳияти қандай? Меъёрий ҳужжат қабул қилинмаганининг истиқболи нима бўлади?\nЎзбекистон мусулмонлари идораси масжидлар бўлими бошлиғи:\nФарзандининг бўйи чўзилиб қолган ҳар бир ота-она борки, биринчи навбатда, тўйлар кўрсам деб, орзу-ҳавас қилади. Бу орзу-ҳавас фарзанднинг ўқиб-ўрганиб, бирон ишнинг бошини тутиб, ҳаётда ўз йўлини топиб кетишидан ҳам устун қўйиляпти. Ёши катталар ҳам невара-чевараларини «тўйингни кўрсам, армоним йўқ», деб алқаб қўйишади. Йиллар давомидаги орзу-ҳавасларимиз бир кунлик тўйга тўкиб-сочилади. Бошқалар эллик киши билан ўтказадиган тўй маросимини биз камида уч юз киши билан ўтказамиз. Оқибатда кўпчиликка зарар етказиб қўяётганимизни англамаймиз. Кимдир қурби етиб, жуда катта қилиб тўй берар, лекин у ортиқча дабдабани кўз-кўз қилиш, қайсидир маънода, урф-одатга айлантириш билан жамиятдаги бошқа бир ўртаҳол одамнинг ҳаққини поймол қилмаятимикан?\nТарихимизга назар солсак, ота-боболаримиз ҳам оилавий маросимларни ўтказишда кескин чоралар қўллашмаган. Бунинг ўзига яраша сабаблари бор. Маънавий иллатлар бир кунда бўй кўрсатмаганидек, уларни бирданига йўқ қилиш ҳам имконсиздир. Қолаверса, маҳалла-кўй, эл-улус ўз урф-одатларидан келиб чиқиб, ҳар бир ҳудудда тўй ва маросимларни қандай ўтказиш тўғри бўлишини белгилайди. Босар-тусарини билмай қолиб, ҳаддидан ошганга кўпчилик ўз муносабатини албатта билдиради. Масалан, мен шу пайтгача ихчам ва камчиқим тадбир ўтказиб, маломатга қолган одамни эшитмаганман. Аксинча, ўзини билмай, жуда катта дабдабалар билан тўй қилганлар халқни ҳар қанча меҳмон қилса ҳам барибир маломатга қолиши тайин. Нега камчиқим тўй ҳақидаги хабарлар оғиздан-оғизга ўтиб, гап-сўз бўлиб кетмайди. Сабаби, улар ҳеч кимнинг эътиборини тортишни кўзламаган. Тўйдан мурод — яхши кунини яқинлар билан хурсандчилик қилиш. Оғизга тушиш, бошқаларга ўзимни кўрсатиб қўяман деб, ташвиш ва маломатга қолиш эмас.\nБир инсоннинг дунёқараши, виждони, иймони нимага ундаса, шу асосда ҳаёт кечиради. Инсонни, аввало, ана шу эътиқод, виждону иймон тафтиш ва назорат қилиб туради. Виждон ва иймон унутилган жойда қонун қабул қилиб, жазо чоралари кўришга мажбур бўлинади. Бу — охирги чора. Лекин шунгача инсонлар, аввало, ўзини, сўнг бир-бирларини тўғри йўлга ундаб туриши зарур.\nҲамма нарсага қонун билан чора кўраверсак, инсондаги виждону иймон чақириғи қаерда қолади? Аллоҳдан ҳаё қилмасдан номаъқул ишни очиқ-ошкор қилаверадиган кимсани жазолаш билан қўрқитиб, қанчалик ислоҳ қила оламиз?\nУндан кўра, унга ўз қилмишининг асл моҳиятини тушунтирган юз марта фойдалироқ эмасми? Чинакам виждон инсонни ҳар қандай қонундан кўра яхшироқ идора қилиши ҳаммамизга аён-ку!\nҲозир ҳеч қаерда тўйлар яна олдинги дабдабалар билан давом эттирилаверсин, дейилгани йўқ. Балки бу жамоатчиликнинг ҳукмига, иймон-эътиқоди, виждонига ҳавола қилинди. Бу эса, агар ҳаддан ошаётган бўлсак, эс-ҳушимизни йиғиштириб олишимиз учун жуда яхши фурсат. Бир-биримизга кўзгу бўлиб, фақат хайрли ишлардагина бошқалардан ўзиб кетишга мусобақалашишимиз тўғри бўлади.


Тошкентда шамол ва ёмғир натижасида дарахтлар ағдарилди » Ўзбекистон янгиликлари – Zamin.uz\nТошкентда шамол ва ёмғир натижасида дарахтлар ағдарилди\nТошкент бироз қаттиқ шамол бўлди дегунча катта дарахтларнинг ағдарилиши одатига ҳолга айланиб қолди. Аввалроқ, Тошкентда юз берган кучли шамол оқибатида бир қанча дарахтлар автомобилларнинг устига ағдарилиб, жиддий зарар етказгани ҳақида хабар берган эдик. Бугун ҳам шунга ўхшаш ҳодиса рўй берди.\nFacebook’даги “Водители Ташкента” гуруҳи аъзоларининг маълумотига асосланиб Qalampir.uz ёзишича, сиз суратларда кўриб турган ҳодиса Тошкентнинг Содиқ Азимов кўчасида содир бўлган. Маълумотларга қараганда, катта автомобиль йўли четидаги дарахтлардан бири кучли шамол ва ёқингарчилик сабаб ўз мувозанатини сақлай олмай, йўлга йиқилган.\nДарахтнинг туйқусдан ағдарилиши натижасида ҳеч кимга зарар етмаган.\n22:13 5 май куни айрим ҳудудларда ёмғир ёғиши кутилмокда\n00:46 26 март куни Ўзбекистонда қандай об-ҳаво кузатилади?\n21:57 Тошкентда уч автомобиль иштирокида ЙТҲ содир бўлди\n22:47 Гидрометеорология маркази Ўзбекистонда навбатдаги кучли шамол қачон кузатилишини маълум қилди


«АГРОБАНК» КРЕДИТЛАРИ ЯНГИ ИШ ЎРИНЛАРИ ЯРАТИЛИШИГА ХИЗМАТ ҚИЛМОҚДА - Ўзбекистон овози газетаси\n«АГРОБАНК» КРЕДИТЛАРИ ЯНГИ ИШ ЎРИНЛАРИ ЯРАТИЛИШИГА ХИЗМАТ ҚИЛМОҚДА\nЎзбекистон Республикаси Марказий банки ҳамда «Агробанк» АТБ ҳамкорлигида «Банклар томонидан қишлоқ хўжалиги маҳсулотлари ишлаб чиқарувчиларни молиявий қўллаб-қувватлаш» мавзуcида матбуот анжумани ўтказилди.\nУнда деҳқон ва фермер хўжаликлари фаолиятини ривожлантириш ва рағбатлантириш борасида «Агробанк» АТБ томонидан олиб борилаётган ишлар ҳақида сўз борди.\nМазкур молия муассасаси томонидан фермер хўжаликлари, хусусий тадбиркорларнинг бизнес лойиҳаларини молиявий қўллаб-қувватлашга алоҳида эътибор қаратаётгани айтиб ўтилди. Шунингдек, аҳолига тезкор, сифатли ҳамда замонавий банк хизматлари кўрсатиш бўйича ҳам тизимли ишлар амалга оширилаётгани таъкидланди.\nЖумладан, 2015 йилнинг ўтган даврида ер ва мулк эгаларининг турли бизнес лойиҳаларини, қишлоқ хўжалиги ҳамда бошқа хўжалик юритувчи субъектлар фаолиятини молиявий қўллаб-қувватлаш учун қарийб 2,5 триллион сўм кредит ажратилди. Ушбу маблағнинг 31 миллиард сўми қишлоқ хўжалиги корхоналарининг моддий-техник базасини мустаҳкамлашга, 108 миллиард сўми эса озиқ-овқат маҳсулотлари ишлаб чиқаришни кўпайтиришга қаратилган лойиҳаларни молиялаштиришга йўналтирилди.\n— Маблағлар тақсимотида барча тармоқлар эътиборга олинади, — дейди «Агробанк»нинг қишлоқ хўжалигини кредитлаш бошқармаси бўлим бошлиғи Азизбек Аҳмадалиев. — Масалан, иссиқхоналар қурилишига 11,7, чорвачиликни ривожлантиришга 55, паррандачиликка 5,8, балиқчилик ва асаларичиликка 7,4, иссиқхона қурилиши ва уруғлик картошка етиштириш учун эса 13,4 миллиард сўм кредит ажратилди.\nКредитлар ҳисобига ишлаб чиқариш жараёни модернизация қилиниб, технологик қайта жиҳозланмоқда.\nКўплаб лойиҳалар амалга ошиши натижасида жорий йилда 40100 иш ўрни яратилди.\nАнжуманда журналистлар ўзларини қизиқтирган саволларга жавоб олишди.


Samsung вице-президенти компания инқироз ёқасида эканини ва ишдан кетишини маълум қилди - Terabayt.Uz\nЖанубий Кореянинг улкан конгломерати, сайёрамизнинг 2-рақамли йирик технология компанияси бош директори Квон Оҳ-Ҳюн бугун ўз вазифасидан кетишини эълон қилди. Маълум бўлишича, 2018 йилнинг мартида у ўз лавозимини тарк этади. Квон Оҳ-Ҳюннинг айтишича, у компаниянинг бугунги манфаат ва қизиқишларини, кейинги тақдирини ҳисобга олган ҳолда шу қарорга келган.\nБош директор ўз ходимларига йўллаган мактубида компания "ичидан-ташқарига" томон катта инқирозга юз тутаётганини маълум қилган. "Мен узоқ ўйладим ва компанияни жар ёқасига олиб келиб қўйганимизни англадим. Ҳозир бу хатони тузатишнинг айни пайти. Компания ўзининг янги даврини янги руҳ ва жадал ўсиб бораётган IT саноатига ташаббус билан кириб келадиган янги йўлбошчилар билан қайта бошлаши керак", дейилади мактубда.\nБош директорнинг бу қарори ва фикрлари бевосита яқинда порахўрликда айбланиб 5 йиллик қамоқ жазосига ҳукм қилинган Samsung Group раҳбари, 49 ёшли Ли Же Ёнгнинг қамалиши билан ҳам боғлиқ.\nГарчи, компания бошига шунча синов тушса ҳам, Samsung Electronics жаҳоннинг энг сердаромад компанияларидан бири бўлиб қолмоқда. Жумладан, жорий йилнинг 3-чорагида Samsung Electronics'нинг $12.8 млрд доллар даромад кўриши, бу эса аввалги йилнинг шу даврида нисбатан 179 фоизга кўпроқ дегани.\nКомпанияда 32 йиллик меҳнат фаолиятига эга (2012 йилдан бош директор) Квон Оҳ-Ҳюннинг сўзларига кўра, бугунги муваффақият бундан бир неча йил аввал чиқарилган қарорлар ва киритилган сармоянинг меваси. Ҳозирги раҳбарият эса ҳозирча компанияга истиқболда даромад келтирадиган бирор бир механизмни жорий қилгани йўқ. Бунинг учун эса ҳозирданоқ келажакда кутилаётган трендларни ўрганиш керак бўлади.


General Motors Powertrain Uzbekistan компанияси Тошкентдаги касб-ҳунар таълими марказига двигатель тақдим қилди\nGeneral Motors Powertrain Uzbekistan компанияси Тошкентдаги касб-ҳунар таълими марказига ўқув мақсадлари учун 1.5 L2CEuro 2 двигатели тақдим қилди.\nМарказга 3 йил аввал асос солинган. Марказда ишлаб чиқаришнинг 4 та йўналиши: автомобилларни таъмирлаш ва уларга техник хизмат кўрсатиш, машинасозлик ишлаб чиқариши, электр таъминот, электроника ва ахборот технологиялари бўйича мутахассислар ўқитилади ва тайёрланади.\n“Биз General Motors Powertrain Uzbekistan’га жуда миннатдормиз. Ҳозирда заводда марказимизнинг 20 нафар битирувчиси ишламоқда ва биз келгусида ҳам сермаҳсул ҳамкорликни давом эттиришга умид қиламиз”, деб айтди марказ директори Равшан Иброҳимов.\nGeneral Motors Powertrain Uzbekistan компанияси бош директори Женнифер Бигелоу компания марказга кўрсатган бу кўмагидан хурсанд эканлигини айтди.


ЖССТ: коронавирус бундан буён мутацияга учрашда давом этиши мумкин - XABAR.INFO\nPosted on 29.12.2020 29.12.2020 Author Admin\nКоронавирус бундан буён ҳам мутацияга учрашда давом этади, бундай фикрни Жаҳон соғлиқни сақлаш ташкилоти (ЖССТ) эксперти Мария ван Керкхове билдирди, деб ёзади «РБК».\n«Бундай ўзгаришлар табиий, уларни кутиш мумкин. Ва бу вирус қанчалик кўп тарқалса, унинг мутацияга учраш имкониятлари ҳам шунчалик кўп бўлади», — деди ван Керкхове.\nУнинг сўзларига кўра, аниқланган мутацияларнинг катта қисми коронавирусга унинг юқиш тезлиги ёки инфекциянинг кечиш оғирлиги жиҳатдан сезиларли даражада таъсир ўтказмаган.\n«Аммо биз бу вариантларни ўрганишда давом этишимиз зарур, шу жумладан, юқиш потенциали нуқтаи назаридан ҳам», — дея қўшиб қўйди Керкхове. Унинг таъкидлашича, ЖССТ вазиятни диққат билан кузатмоқда ва бутун дунё бўйлаб мутацияни ўрганаётган олимлар билан ишламоқда.\nЖССТ бош директори Тедрос Гебрейесус ҳам Женевадаги бирифингда шу мавзуда гапириб, дунё ҳамжамияти 2021 йилда коронавируснинг янги штаммларини тадқиқ қилишга жиддий эътибор қаратиши кераклигини қайд этди.\n«Келаси йилда қийинчиликлар ва янги синовлар бўлади, масалан, COVID-19’нинг янги вариантлари», — деди Гебрейесус.\nЖССТ бош директори Буюк Британия ва Жанубий Африка Республикасига «тест ўтказиш орқали янги турларни аниқлагани» учун миннатдорлик билдирди, шунингдек, бошқа мамлакатларни коронавируснинг янги штаммлари ҳақидаги маълумотлар билан бўлишишга чақирди.\nОЛДИНГИ СAХИФAРоссияда ноябрь ойида 2019 йилнинг шу даврига нисбатан 79 минг нафарга кўпроқ одам вафот этди\nКЕЙИНГИ СAХИФAАҚШ бош инфекционисти Янги йилдан кейин коронавирус билан боғлиқ вазият ёмонлашишини тахмин қилди


Бекободда «Ёшлар-келажагимиз» дастурига тааллуқли 301 млн....\n12.04.2021 11:23 0 1346\nБош прокуратура ҳузуридаги Департаментнинг Бекобод туман бўлими томонидан ўтказилган терговга қадар текширув ўтказилди.\nАниқланишича, АТБ «Агробанк» Бекобод филиали, «P.A.» ва «U.X.» МЧЖ мансабдор шахслари «Ёшлар-келажагимиз» дастури доирасида ажратилган 301 млн. сўм кредит маблағларини мақсадсиз сарфлаб, талон-торож қилганлиги аниқланган.\nИқтисодиёт 29/04, 09:37\nБанклардаги жами кредит қолдиғи 283,5 трлн. сўмга етди\nҲуқуқ 26/04, 22:05\nФуқароларнинг кредитини ўзлаштириб олган фирма раҳбари фош бўлди


“Миллий тикланиш” ДП фаолиятида қандай вазифалар устувор бўлиши керак?\nАввал хабар берганимиздек, бугун пойтахтимиздаги Ёшлар ижод саройида Ўзбекистон “Миллий тикланиш” демократик партияси Тошкент шаҳар кенгаши томонидан партия Дастури ва 2020-2025 йилларга мўлжалланган сайловолди Платформаси лойиҳаси муҳокамасига бағишланган дебат ташкил этилди.\nУнда Ўзбекистон “Миллий тикланиш” демократик партияси Марказий кенгаши, Олий Мажлис Қонунчилик палатасидаги партия фракцияси аъзолари, ҳудудий партия ташкилотлари вакиллари, халқ депутатлари маҳаллий Кенгашлардаги партия гуруҳлари, экспертлар, сиёсатшунос олимлар, мутахассислар, оммавий ахборот воситалари ходимлари иштирок этдилар.\nДебатда таъкидланганидек, мамлакатимиз сўнгги йилларда кенг қамровли ўзгариш ва янгиланишларнинг янги босқичига қадам қўйди. Бу босиб ўтилган йўл, глобаллашув ва кучайиб бораётган рақобат шароитида жаҳон иқтисодиёти конъюнктурасини ҳар томонлама таҳлил этиш асосида мамлакатни янада барқарор ва жадал ривожлантиришниг тубдан янги ғоя ва принципларини амалга оширишни талаб этади. Шу билан бирга, мамлакатдаги реал ҳолатни ўрганиш ислоҳотларни, фуқаролар маданияти ва ҳуқуқий онгини юксалтириш жараёнларини, уларнинг маънавий ва бошқа номоддий эҳтиёжларини қондиришни сустлаштираётган қатор муаммо ва камчиликлар мавжудлигидан далолат беради. Жумладан, миллий ва маданий ўзига хосликни йўқотиш, унинг эҳтимолий ассимиляцияси, глобаллашув ва “оммавий маданият”нинг салбий таъсири, аҳолига қарши четдан “ахборот ва гибрид урушлар” технологиясини қўллаш каби ҳолатлар кучаймоқда.\nЎзбекистон «Миллий тикланиш» демократик партияси янги Ўзбекистонни барпо этиш йўлида ислоҳотларнинг ҳозирги босқичида сайловолди мақсад ва шиорларни эълон қилиб, ушбу саволларга умумий Ватанимизнинг илм-фан, интеллектуал салоҳият, замонавий кадрлар, юқори технологиялар ҳамда маънавият ва маърифат соҳаларида жаҳон майдонида рақобатбардош мамлакат сифатида изчил ишлар борасида ўзининг принципиал партиявий жавобини беради. Партия учун ҳаётий муҳим ва асосий масала бу соғлом, баркамол авлодни, Ватанимиз тақдири ва келажаги учун ўз зиммасига масъулиятни олишга қодир бўлган аниқ мақсадга йўналган, шижоатли ёшларни тарбиялаш, бунга барча билим ва салоҳиятни йўналтиришдадир.\nЎзбекистон “Миллий тикланиш” демократик партияси бу жараёнларда фаол иштирок этиб, эл назарида бўлишга, чин маънода халқ ишонган партияга айланишга астойдил ҳаракат қилмоқда. Бунга эришиш учун аввало, партия давр шиддатига ва бугунги кун талабига мос ҳолда иш олиб бориши лозим. Сиёсий майдонда қўли баланд бўлиш учун эса партияга ўзига хос, халқчил, давлат ва жамият фаровонлигига хизмат қилувчи сайловолди Платформаси зарур бўлади. Шунинг учун партия сайловолди Платформасини бугунги кун шиддати, сайловчилар эҳтиёжи, аҳоли муаммоларини ҳисобга олган ҳолда янгиламоқда. Бунинг учун жойларда дебатлар ташкил этилиб, партия аъзоларининг, депутатларнинг, фаоллар, эксперт ва мутахассисларнинг таклифларини ўрганмоқда.\nДебатда қайд этилганидек, Ўзбекистон аҳолисининг 50 фоизидан зиёдини хотин-қизлар ташкил қилади. Шу маънода мамлакатимизда хотин-қизларни ҳар жиҳатдан қўллаб-қувватлаш давлат сиёсати даражасига кўтарилган. Лекин шунга қарамай, аёлларга тааллуқли масалалар кун тартибидан тушмай келаяпти. Депутатларимизга бўлаётган мурожаатларнинг аксариятини аёллар муаммоси ташкил қилаётгани ҳам аччиқ ҳақиқат. Таҳлиллар натижасида оилавий ажримларга иқтисодий етишмовчиликлар ҳам сабаб бўлаётгани аниқланди. Натижада баъзи аёлларимиз фарзандларини ташлаб, чет элларга чиқиб кетяпти. Улар моддият ортидан қувиб, оиласини пароканда қилиш, фарзандлари тарбиясини издан чиқариш орқали жамиятга қанчалар маънавий зарар етказаётганига бугун барчамиз гувоҳ бўлиб турибмиз.\nАёллар масалаларига бағишланган йиғилишларда кўпинча, биз шунча аёлни чет элдан қайтариб келишга муваффақ бўлдик, тарзидаги ҳисоботларни эшитамиз. Фахр билан келтирилаётган рақамларни эшитиб, ваҳимага тушасан киши. Бу рақамлар ортида нафақат бир аёл, балки унинг оиласи, фарзандлари тақдири ётади-ку. Ўзга юртлардан қайтарилган аёллар руҳияти, тафаккури, дунёқараши, тарбиясида қандай ўзгаришлар билан қайтишди? Мана, биз нимага эътибор беришимиз лозим.\nАёллар билан боғлиқ яна бир оғриқли масала бор. Оиласидагилардан, турмуш ўртоғидан жабр кўрган ёки жазо муддатини ўтаб қайтган аёлларга кўрсатилаётган эътибор, ёрдам етарли даражада эмас, назаримизда. Партия сайловолди Платформасида маҳаллалар, оилалардаги тинчлик ва осойишталик сақлаш, ҳаёт ташвишлари ва муаммоларини сабр-тоқат, оқилалик билан ҳал этиш жараёнига ўз ҳиссасини қўшаётган хотин-қизларнинг миллий манфаатларини ҳимоя қилиш, қўллаб-қувватлаш, зарур бўлса, ҳимоялаш каби вазифалар кўзда тутилиши мақсадга мувофиқдир.\n- Сўнги уч йил давомида Суд-ҳуқуқ соҳасидаги ислоҳотларнинг устувор йўналишларидан бири — инсоннинг конституциявий ҳуқуқ ва эркинликлари, аввало, асоссиз жиноий таъқиб ва шахсий ҳаётга аралашишдан ҳимояланиш, шахсий дахлсизлик ҳуқуқлари ҳамда адолатли суд муҳокамасига бўлган ҳуқуқлари самарали муҳофаза этилишини таъминлаш ҳисобланишига қарамай ҳанузгача адолат ўрнатилишида катта муаммаолар мавжуд. Бундай фикрга келишнинг асосий сабабларидан бири фуқароларимиздан ушбу соҳа юзасидан келаётган мурожаатлар сони камаймаётганлигидан деб уйлайман. Хўш, Ўзбекистон “Миллий тикланиш” демократик партияси бу йўналишда қандай аниқ вазифаларни бажарди ёки депутатларимизнинг қай бири судда оқлов ҳукмини чиқаришда фаол иштирок этди, деган ўринли савол туғилади. Саноқли депутатларимизгина бу борада амалий иш қилган бўлишлари мумкин.\nШунинг учун партиямизнинг сайловолди Платформасида белгиланган суд – ҳуқуқ соҳасини назоратга олиш ва қўмаклашиш борасидаги ишларимизни кучайтирмасак, фуқароларимизнинг бўлажак сайловда бизга бўлган ишониши камайиши мумкин.\nБундан ташқари, Суд-ҳуқуқ тизимида инсон ҳуқуқлари маданиятини ошириш борасидаги ишларни кучайтиришимиз лозим. Бу ўринда мамлакатимизда инсон ҳуқуқларига жавобгар ташкилотлар билан ҳамкорликни кучайтириш зарур. Чунки партиянинг сайловолди Платформасида бу борада ҳеч нима дейилмаган. Агар партиямиз чин маънода халқимизнинг ишончини қозонган партияга айланмоқчи бўлса, биринчи навбатда адолатсизликка қарши курашишга катта аҳамият бериши, адолатни тиклашдек масъулиятни зиммасига олиши зарур, — дея ўз фикрларини билдирди халқ депутатлари Шайхонтоҳур туман кенгаши депутати, Олий Мажлисининг Инсон ҳуқуқлари бўйича вакили (омбудсман) Котибияти мудири Саидбек Азимов.\nДебатда “Миллий тикланиш” ДП ўзбек тилининг давлат тили сифатидаги мақомини мустаҳкамлашга етарли эътибор бермаётгани танқид қилинди. Бугун таълимнинг лотин ёзувида, матбуотнинг эса кирилл ёзувида олиб борилаётгани таажжубланарли ҳолат экани таъкидланди.\nШунингдек, дебатда партия сайловолди Платформасининг мукаммал бўлишини таъминлаш учун партия фаоллари, электорат ҳамда экспертлар томонидан қатор таклифлар билдирилди. Хусусан, миллатимизнинг миллий қадрият ва урф-одатларини сақлаш, хавфсиз ахборот ривожи учун ҳуқуқий асос яратиш, гендер тенглигини таъминлаш, маънавият ва маърифат, таълим, илм-фан тараққиётига, инновацион ишланмалар ривожига хизмат қилувчи мустаҳкам платформани шакллантиришга қаратилган мақсад ва вазифалар янги дастурда аниқ акс эттирилиши лозимлиги таъкидланди.\nТадбирда ўртага ташланган саволлар, билдирилган таклифлар асосида партия сайловолди Платформасини янада мукаммал ҳолга келтириш, бу каби дебатларни мунтазам ўтказиш зарурлиги қайд этилди.


"Баъзан куйган нон егим келади..." | Azon.uz - Ахборот-таҳлилий портал\n1217 10:45 30.07.2019\nИшдан чарчаб ҳориб келган отамнинг олдига онам дастурхон ёзди. У бутунлай куйиб кетган нонни қўйди. Эсимда, ўшанда отам бунга нима дер экан, деб қаттиқ қўрқандим.\nОтам бир табассум қилди-да, нонга қўл чўзди. Ушатди. Мендан:\n– Мактабда кунинг қандай ўтди? – деб сўради.\nЖавоб бердим. Лекин бутун диққатимни отамнинг ҳаракатларига қаратгандим. У индамай, нонга сариёғ сурди. Мураббога ботирди. Еди. Мен ўша кунги кечки дастурхондан туриб кетдим. Онамнинг отамдан нонни куйдириб қўйгани учун узр сўраётганини эшитдим.\nМен отамнинг онамга берган жавобини бир умр унутмайман! У:\n– Азизам, хижолатга ўрин йўқ! Бу бир катта мусибат эмас. Баъзан ўртадан кўра пишганроқ, куйганга яқин нон егим келади! – деди.\nОтамдан нима учун бундай деганини сўрашга бордим.\n– Ҳақиқатан, баъзан куйган нон егингиз келадими?\nОтам мени бағрига босиб деди:\n– Қизалоғим, бугун онанг жуда ҳориган. Куни қийин кечган. Ҳеч қачон аёллар атайин хато қилмайди. Яна бир нарса... Ноннинг ҳаддан ташқари пишиб кетгани, ҳатто куйиб кетганининг зарари йўқ. Бу бировга азият беришингга арзимайди.\nҲаёт камчиликларга тўлиб ётибди. Мукаммал, айбсиз инсоннинг ўзи йўқ. Биз эса ўша камчиликларни қандай қабул қилишни ўрганишимиз керак. Аллоҳ ришталарни узиш учун белгилаган хатолардан ташқари бошқаларини тўғри қабул қилиш билан ўзаро алоқалар узилмайди. Давомли бўлади.\nОзгина куйган нон ёки озгина бемаза чиққан таом бир қалбни парчалашга арзимайди.\n– «Улар (аёлларингиз) ила яхшиликда яшанг. Агар уларни ёқтирмасангиз, шоядки, Аллоҳ сиз ёқтирмаган нарсада кўпгина яхшиликларни қилса». (Нисо: 19 )\n– Расулуллоҳ ﷺ: «Мўмин киши мўмина аёлдан нафрат қилмасин. Агар бир хулқини ёмон кўриб қолса, бошқа бир хулқидан мамнун бўлиб қолар», дедилар ёки бундан бошқароқ бир сўз айтдилар. Имом Муслим ривоятлари.\n– «Огоҳ бўлинглар, аёллар ҳақидаги васиятимга амал қилиб, уларга яхши муомалада бўлинглар. Албатта, аёллар сизларнинг асирларингиздир».Термизий ривояти.\nМақолалар оила ҳилм\n650 16:00 31.03.2020\n1786 07:30 30.03.2020\n1005 08:30 28.03.2020\n504 07:30 28.03.2020\n845 12:00 27.03.2020\n3729 11:16 27.03.2020


Ўзбекистонда уйсиз ит ва мушуклар учун илк бор махсус бошпана қурилади\n21:25 / 29.09.2015\nЎзбекистонда илк бора уйсиз ит ва мушуклар учун бошпана қуриб берилади. У ҳашар йўли билан қад ростлаши кутилмоқда. Уни нодавлат нотижорат ташкилот ҳисобланмиш “Уйсиз жониворларни қутқариш ташкилоти” қуриб беради. Ушбу ташкилот 2014 йилда очилган. Ташкилот фаоллари уйсиз қолган ит ва мушукларни уй билан таъминлашга, уларни саломатликлари ва тозаликларидан бохабар бўлишга ҳаракат қилишади.\nБуларнинг бари шахсий маблағлар ва меҳрибон инсонлар ёрдами эвазига амалга ошади.\nЎз уйларини топган итлар: олдинги ва ҳозирги суратлар. Ташкилот архивидан.\nТашкилот фаоллари бир неча йилдан бери уйсиз ит ва мушукларга бошпана қуришни режалаштириб келишаётганди. Ва ниҳоят ташкилот уч гектар ерни қўлга киритишга муваффақ бўлди. У Қибрай туманида жойлашган. Ҳозирча у ерда ҳеч нарса йўқ: на қурилиш, на электр қуввати ва на сув.\n— Ҳукумат бизга бу ерни мутлақо бепулга ажратди. Биз бунинг учун улардан миннатдормиз, — деди ташкилот асосчиси Оксана Капырина.\n– Бу жамият уйсиз жониворларга меҳр кўзи билан қараётганини исботлайди.\nБиринчи ҳашарга ўнга яқин одам йиғилди. Ҳашарчилар кунлар совуқ бўлиши билан ҳафтанинг ҳар якшанбасида йиғилишни келишиб олишди. Ташкилотнинг айтишича, бу ишни ташкиллаштиришга янада кўп қўллар ва моддий ёрдам керак. Ташкилот аъзолари билан Фейсбук ижтимоий тармоғидаги “Барчаси ўз қўлингда” («Все в твоих руках») саҳифаси орқали боғланиш мумкин.


Индонезияда Қуръонни таҳқирлаган губернаторга қарши норозилик намойишида 150 минг киши қатнашади\n10:22 / 30.11.2016\nИндонезия пойтахтида 2 декабрга мўлжалланган янги норозилик намойишида хавфсизликни таъминлаб туриш учун 22 минг полициячи ва ҳарбий жалб этилади. Намойиш Жакарта алоҳида пойтахт округи губернатори Басука Чахая Пурнамага қарши ўтказилмоқда, деб маълум қилди миллий полиция расмий вакили Бой Рафли Амар.\n“Биз митинг ташкилотчилари билан у “супертинч” ўтишига келишиб олдик. Улар ўз ваъдаларини бажариш учун биз ўз ишимизни бажаришимиз лозим, холос”, - Jakarta Globe нашри полициячи сўзларидан иқтибос келтиради.\n4 ноябрь куни ўтказилган аввалги норозилик акциясида губернаторни Қуръонни таҳқирловчи сўзларни ишлатганликда айблашганди. Аввалига тинч руҳда ўтаётган акция, қоронғу тушгач тўқнашувларга олиб келган. Бунда 83 нафарга яқин полициячи ва 5 ҳарбий турли жароҳатларни олди. Полиция томонидан кўздан ёш оқизувчи газ қўлланилгач, норозилик намойиши қатнашчиларидан бири – кекса киши астма сабаб ҳаётдан кўз юмди.\nПолициянинг маълум қилишича, 2 декабрь кунги акцияларда 150 мингга яқин киши қатнашиши кутилмоқда. Бу сафар шаҳар кўчалари бўйлаб юриш тақиқланди: полиция намойишчилар ўтирган автобусларни Миллий монумент олдидаги майдонга қадар кузатиб боради. У ерда эса беш соат давомида митинг ўтказилади.\nМаълумот учун, Пурнама Жакарта тарихидаги христиан динидаги биринчи губернатордир.\nнамойиш Индонезия Қуръони Карим полиция


Ўзбекистон: сара гилос экспортга – нархи арзон, майда гилос ички бозорга – нархи қиммат • EastFruit\nБош саҳифа › Долзарб › Ўзбекистон: сара гилос экспортга – нархи арзон, майда гилос ички бозорга – нархи қиммат\nМуаллиф: EastFruit 12 Июн 21 13 Июн 21 0108\nЎзбекистонда гилоснинг оммавий йиғим-терим мавсуми тугашига саноқли кунлар қолди. Ўтган ҳафта охирида EastFruit мутахассислари тахмин қилганидек, 26+ калибрли сифати юқори ўзбек гилосининг нархи бу ҳафта ҳам пасайишда давом этди. Натижада, мавсум якунига келиб, нарх сўнгги йиллар билан солиштирадиган бўлсак, рекорд даражада арзон бўлди, ваҳоланки, мавсум бошида у ўта юқори эди. Гилоснинг мамлакатдаги умумий ҳосили эса сезиларли даражада камайди.\n2021 йилнинг 10 июнидан бошлаб, калибри ўртача 26 мм.дан ошган гилоснинг улгуржи нархи кг учун 1,42 долларни ташкил этди, бу кўрсаткич ҳафта давомида 17 фоизга пасайган. Қолаверса, нарх ўтган йилнинг шу даврига нисбатан 25 фоиз ва 2019 йилнинг худди шу кунига нисбатан учдан бир қисмга паст бўлган. Дарвоқе, катта калибрли гилоснинг нархи келгуси ҳафта бошида барқарорлашиши мумкин, чунки, унинг таъминоти камая бошлайди.\nКичик гилос (диаметри 26 мм.дан кам)га келсак, бундай нав учун ўртача улгуржи нархлар деярли ўтган йилги даражага тўғри келади – қарийб 10 минг сўм ёки кг учун 0,95 доллар.\nБундан келиб чиқмоқдаки, экспортга яроқли гилоснинг нархи мавсум давомида майда гилос нархига нисбатан анча тез пасайдими?! Бир қарашда бунда мантиқ борга ўхшайдими?! Ҳа, бу ерда мантиқ бор, фақат бунинг учун гилос бозорини биргина мамлакат миқёсида эмас, балки бутун минтақа бўйлаб кузатиш керак.\nКатта калибрли ўзбек гилосининг асосий талабгори ташқи бозордир. Ўзбекистонлик истеъмолчи учун қиммат бўлгани сабабли саралаб олинган йирик гилос, асосан, чет элга жўнатилади, у ерда истеъмолчилар Ўзбекистонга қараганда анча кўп пул тўлашга тайёр. Шу боис, шубҳасиз, ўзбек гилосининг республикадан ташқаридаги нархлари нисбатан пастлиги сабабларини асосий ташқи бозорлардан излаш керак. Aниқроғи, биттасидан – ўзбек гилосининг асосий савдо бозори – Россия. Ва Россияда бу йил Туркия, Эрон, Озарбайжон экспортёрларининг гилос етказиб бериш борасидаги рақобатлашуви ўсиши кузатилди.\nХусусан, Туркия бу йил гилос учун энг муҳим бозорга кириш имкониятини йўқотди. У бозор Хитой эди, шунинг учун Россия бозорига эътиборни кучайтирди ва етказиб бериш ҳажмини оширди. Бундан ташқари, Туркияда совуқ билан боғлиқ муаммолар бўлмагани боис, гилос плантациялари сони ва уни етиштириш даражаси йил сайин ортиб бормоқда. Шунингдек, меванинг сифати бўйича Туркия Ўзбекистондан кўра анча устунликка эга, негаки, у ерда экинга ишлов беришнинг энг замонавий технологияларидан фойдаланилади, мобиль гидрокулинглар ёрдамида маҳсулот совутилади ва оптик линиялар ёрдамида сараланади. Бундай гилос харидорларни жалб қилмай қолмайди. Ва энг муҳими, у супермаркетлар пештахтасида ҳам, истеъмолчининг уйига етиб боргач ҳам узоқ вақт сархиллигича сақланиб туради.\nЛогистика харажатлари жиҳатидан Ўзбекистондан катта устунликка эга бўлган Грузия ҳам сўнгги пайтларда Россия бозорига тобора кўпроқ гилос етказиб бера бошлаганини қайд этиш жоиз. Тўғри, Грузиядан гилос экспорти ҳажми ҳали у қадар катта эмас.\nРоссия бозорига гилос етказиб бериш даври Ўзбекистон экспорти мавсуми билан бироз мос келувчи Молдова эса бу йил экспорт ҳажмини яна пасайтириши мумкин. Демак, ушбу омил яқин келажакда нархларга таъсир кўрсатмайди.\nКичик калибрли (26 мм.дан кам) гилос ҳақида сўз юритадиган бўлсак, унинг асосий талабгори ички бозордир. Ва бу ерда яққол тушунарли қоида ишлайди: май ойининг биринчи ўн кунлигидан бошланган (йиғим-терим мавсумининг боши) юқори нархлар ой охирига келиб, сезиларли даражада пасаяди ва сўнг мавсум охиригача анчайин суст равишда тушиб боради. Бу ҳолат истеъмолчиларнинг “кейинга қолдирилган” талабига дахлдор: юқори бошланғич нархларни кўрган харидорларнинг кўпчилиги нарх пасайишига умид қилиб, вақт ўтишини кутади, мабодо, гилосни харид қилгудек бўлса ҳам оз миқдорда олади. Сўнг эса нархларнинг сезиларли даражада пасайиши ва йиғим-терим мавсуми якуни яқинлашиб бораётганлиги маҳсулотга бўлган талабни оширади. Шу тариқа калибри 26 мм.дан кам гилос нархлари июнь ойида секин суръатда пасаяди ёки барқарорлашади, кўпинча талабнинг ушбу даврда ошиши гилос нархининг бироз кўтарилишига ҳам сабаб бўлади.


Машҳур психолог баркамол ҳаёт ва бахтли одамнинг 10 та қоидасини маълум қилди | Tarovat.uz\nBosh sahifa Salomatlik Машҳур психолог баркамол ҳаёт ва бахтли одамнинг 10 та қоидасини маълум қилди\nVaqti: 02.06.2019 Rukn: SalomatlikSharhlar yo’q\nЯшашимизга кўпинча психологик тўсиқлар, ёлғон фикрлар ва онгнинг торлиги халақит беради. Чиқиш йўли бўлмаган айланадан чиқиш учун кўпчилик мумтоз асарлар, илмий-оммабоп ва диний нашрларни ўқийди. Машҳур психолог Михаил Ефимович Литвак ўз китобида бахтли ва соғлом ҳаёт йўлидаги тўсиқлар борасидаги асосий фикрларни очиб беради.\nБиз улардан 10 тасини танлаб олдик, уни бўш вақтингизда, йўлда ўйлаб кўришингиз мумкин.\n10. Бахт – тўғри ташкиллаштирилган ҳаётнинг қўшимча эффекти\nБахт, қувонч ва муваффақият психиатр Виктор Франкл айтиб ўтганидек, яхши ташкиллаштирилган фаолиятнинг иккиламчи маҳсулоти. Яъни ана шу ҳисларни берадиган фаолият.\nЮқоридаги «қўшимча маҳсулотлар»га эришишни мақсад қилган одам уларга горизонт чизиғи каби ҳаракатланади: у орзуларга қанчалик яқин келса, шунчалик улардан узоқлашади.\n9. Бир киши билан мулоқот қилганда у ҳам ўзи ҳақида яхши фикрда эканини унутманг. Худди сиз каби.\nСиз билан мулоқот қилаётган киши ҳам худди сиз каби – шахс эканини ҳеч қачон унутмаслик керак. Унда ҳам нарсаларга нисбатан шахсий фикрлар бўлиб, бунга сабаблар ҳам мавжуд.\nШахсий ҳурмат ҳақида унутмаслик ва унинг чегараларини бузмаслик керак.\n8. Агар ҳеч нарса қилмасангиз, сизга қандай ёрдам бериш мумкин? Фақат ҳаракатланаётган автомобилнигина бошқариш мумкин\nОдамни энг аввало унинг хатти-ҳаракатлари белгилайди. Ҳаммага китоб ёзиш истаги ҳақида гапириб, ҳеч қандай ҳаракат қилмасангиз, сизга ҳеч ким ёрдам бермайди. Аслида ҳам сизга қандай ёрдам бериш мумкин?\nБир қарорга келиб, нусхани нашриётга олиб борганингизда эса сизни қўллаб-қувватлашга тайёр дўстлар ва танишлар албатта топилади.\n7. Муваффақиятли кишига айланинг, барча ҳақоратлар сеҳрли тарзда йўқолади\nКўплаб ҳақоратлар ички амалга ошмаганлик ҳисси туфайли шаклланади. Баъзида гинани ичда сақлаймиз ва унга сабаб бўлган кишигина вазиятни тўғрилаши мумкин деб ҳисоблаймиз. Бироқ механизм ўзгача ишлайди. Михаил Литвакнинг ўқувчиси шундай деганди: «Муваффақиятларим гиналаримни сояда қолдирди». Бу албатта тўғри. Сизга ёққан иш билан шуғулланишни бошланг ва ана шу соҳада муваффақиятга эришинг. Барча ҳақоратлар ўз-ўзидан эриб битишини ўзингиз ҳам сезмай қоласиз.\n6. Асосий душманингиз ким эканини билишни истайсизми? Кўзгуга қаранг!\nКўпчилик бегона душманларга қарши курашади. Аслида эса шахсий душманларга қарши курашиш лозим. Ўзимизнинг ягона ва бош душманимиз – ичимизда. Фалокатларнинг чексиз айланасидан чиқиш ўсиш ва ривожланишимизга халақит қилувчи ички тўсиқларсиз амалга ошмайди.\nБиз жамият, таълим ва тарбия яратган қатъий чегаралар ичидамиз. Уларни ўз моҳиятимиз деб қабул қиламиз ва уларга ички қувватимизнинг кўп қисмини берамиз. Замонавий психология унга қарши курашга йўналтирилган.\nУлар билан юзма-юз учрашиш ва улар устидан ғолибликка эришишга тайёр бўлганингизда бу дунёда бошқа душманларингиз қолмайди.\n5. Тўғри эмас, ҳақ йўлни изланг. Чунки тўғри йўл ҳар доим ҳам ҳақиқий эмас\nТасаввур қилайлик, 30-қаватдасиз, пастга тушишингиз керак. Энг тўғри йўл – дераза орқали. Бироқ бу билан саёҳатингиз тугаши мумкин. Энг ҳақ қарор лифтни ёки ҳеч бўлмаганда зинани излаш бўлади.\nБундан ташқари, ҳақ йўл ўрнига тўғри йўлни излайдиган киши ойнага ўзини урадиган, қўшни эшикдан учиб чиқиш анча тез бўлишига ақли етмайдиган пашшага ўхшайди деб тасаввур қилиш мумкин.\n4. Одамда мақсад бўлмаса, у ҳеч нарсани кўрмайди. Акс фикр ҳам тўғри: мақсад нигоҳни ўткирлаштиради\nҲеч сезганмисиз: бувингиз гул экиш учун гул тувакларини келтиришни сўраганида уни қурилиш дўкони, бозордаги сотувчиларнинг қўли – ҳамма жойда пайқашни бошлайсиз. Ҳатто эндиликда у сизга керак бўлмаса ҳам сабзавот дўконидаги тахта яшиклар омборхонасида ҳам уларни излаётганингизни сезасиз.\nГлобал мақсадлар билан ҳам худди шундай. Эътиборингиз – чекланган нарса, сиз фақат ўзингизга керак нарсаларгагина эътибор берасиз.\n3. Бирор кимсага ниманидир исботламоқчи бўлсангиз, бу унинг учун яшаётганингизни англатади\nАгар бахтли бўлишни истасангиз, ҳақлигингизни исботлашни бас қилинг. Ҳар қандай исботнинг моҳияти ҳақида ўйланг: бу ўзга кишига мурожаат, унинг муайян нарса ҳақидаги фикрини ўзгартиришга интилиш. Бироқ бу сизга нима учун керак? Бундан чиқди, унинг фикри сизникига қараганда юз марта муҳимроқ экан. Ўзингиз учун яшасангиз, ҳеч кимга ҳеч нарсани исботлашнинг маъниси йўқ.\n2. Ёлғизликни ёқтириш ва уни яхши ўтказиш – маънавий баркамоллик кўрсаткичи. Энг яхши ишларни ёлғиз қолганимизда амалга оширамиз\nЎз-ўзини ёқтирмаган одамгина ёлғизликни яхши кўрмайди. У жамиятга киради ва бари бошқача бўлади деб ўйлайди. Маънавий баркамол инсон эса ёлғизликни шахсий ривожланиш учун сарфлайди ва ўзга инсон билан мулоқот вақтида унга совға қилиш мумкин бўлган ахборотни тўплайди. Ахир мулоқотнинг муҳим қисми – нафақат олиш, балки ўзга одамга унинг учун қизиқ бўлган нарсани бериш ҳамдир. Михаил Литвакнинг китобларини ёқтирган кишиларга муаллиф шундай савол беради: «Нима деб ўйлайсиз, китобни ёзаётганимда атрофимда қанча одам бўлган?»\n1. Бахт ИСТАЙМАН, ҚЎЛИМДАН КЕЛАДИ ва БАЖАРИШИМ ЗАРУР битта маънога эга бўлишида\nКўпинча одам ана шу уч йўналиш сабаб иккиланиш ҳолатига тушади, бажаришим керак, аммо истамайман, истайман, бироқ қўлимдан келмайди ва ҳ.к. Инсон бажариши лозим бўлган нарса – бу ўз-ўзини ривожлантириш, қолгани иккинчи даражали. Михаил Литвак ана шу уч йўналиш бўйича рўйхат тузиш ва шу тариқа қадриятлар тизимини тартибга солишни тавсия этади.\nСиз ҳам психологнинг фикрларига қўшиласизми? Унинг маслаҳатлари орасида сизни ўйлантирган жиҳатлар борми?


Ўзбекистонда ГМО мева-сабзавотлар борми? » Ўзбекистон янгиликлари – Zamin.uz\nЎзбекистонда ГМО мева-сабзавотлар борми?\n18 июль 2019, 20:38\nБугун Ахборот ва оммавий коммуникациялар агентлигида “Ўзбекистон Республикасида боғдорчилик ва иссиқхона хўжалигини янада ривожлантириш чора-тадбирлари тўғрисида”ги Президент қарори ижросини таъминлаш борасида олиб борилаётган ишлар юзасидан мулоқот бўлиб ўтди.\nЖорий йилнинг биринчи ярим йиллигида қиймати 700 млн доллардан кўп бўлган жами 780 минг тонна мева-сабзавот маҳсулотлари экспорт қилингани маълум қилинди.\n“Бугунги кунда дунё бозорида асосий талаб гилос, ўрик, олхўри каби боғдорчилик маҳсулотларимизга бўлмоқда, — деди Қишлоқ хўжалиги вазирлиги ҳузуридаги Боғдорчилик ва иссиқхона хўжалигини ривожлантириш агентлиги раҳбари Насриддин Нажимов. — Ўзбекистонда жами 269,5 минг гектар боғлар бўлиб, шундан 118 минг гектарини (44%) олма боғлари ташкил этади. 2019 йилнинг 1 июль ҳолатига кўра, 17 минг тонна гилос, 8,3 минг тонна шафтоли, 50 минг тонна ўрик, 15 минг тонна олхўри экспорт қилинди”.\nЖурналистлар мулоқот давомида мамлакатимиз ҳудудида ирсий муҳандислик йўли билан етиштирилаётган (ГМО) маҳсулотлар бор-йўқлиги ҳақида савол берди.\n“Ўзбекистонда ирсий ўзгартирилган мевалар йўқ, сабзавотлар бўлиши мумкин”, — деди Академик Маҳмуд Мирзаев номидаги боғдорчилик, узумчилик ва виночилик илмий-тадқиқот институти раҳбари Йўлдош Саидназаров.\nНасриддин Нажимовнинг қўшимча қилишича, таркибида ГМО — генетик модификация қилинган организмлар бўлган маҳсулотлар ва уларнинг уруғи, кўчати ҳам амалдаги қонунга мувофиқ Ўзбекистон ҳудудига киритилиши таъқиқланган.\nЯнгиликлар » Жамият » Ўзбекистонда ГМО мева-сабзавотлар борми?


Ўзбекистон, 28 ноябр 2012\nOzodJavobning навбатдаги сонида чет эллик фуқароларнинг шахсий машинасида Ўзбекистонга кириш тартиб-қоидалари ҳақида суҳбатлашамиз.\nЎзбекистон банкларида омонтга пул қўйиш операцияларини амалга ошириш ҳақидаги йўриқномага ўзгартиш ва тузатишлар киритилди. Янги тартибга кўра, банкларга пул қўйган жисмоний шахслар ўз маблағларини айни банкнинг бошқа шохобчаларидан ҳам олиш имкониятига эга бўлди.\nҚаршида талабаларни обунага мажбурлашаяпти\nҚарши Муҳандислик Иқтисодиёт институтида талабалар ёппасига маҳаллий ва республика нашрларига мажбурий тарзда обуна қилдириляпти.\nЎзбекистон Қозоғистонга газ экспорти ҳажмини 1 миллиард куб метрга оширмоқчи. Хабарларга кўра, томонлар бу ҳақда ўтган ҳафта Тошкентда келишиб олган.\nДавлат идоралари банклар ишига аралашиши тақиқланади\nРоссияда меҳнат муҳожири бўлиб ишлаётган ўзбекистонлик йигитлар уларнинг оғир муҳожирлик қисматини машина олиш ёки ҳашматли уй қуриш учун ҳою-ҳавасга ўхшатган жиззахлик маҳалла оқсоқоли Очил Мирзаевни баҳсга чорлади.\nМарказий Осиёдаги энг йирик иссиқлик электр станцияси – Сирдарё ИЭС ишчилари 4 ойдан буён меҳнат ҳақларини ололмаяпти.\nТашқи ишлар вазирлиги: Ўзбек консули 1 ойда 2,5 та аризани кўриб чиқади\nЎзбекистоннинг чет мамлакатлардаги дипломатик миссиялари бир ойда тақрибан икки ярим ватандошга хизмат кўрсатади. Ўзбекистон Ташқи ишлар вазирлиги эълон қилган рақамдан шуни хулоса қилса бўлади.\n“ORIAT” ТРК мулозимлари қамалди\nТошкентда Паоло Веронезе асари намойиш этилмоқда\nЯқинда Ўзбекистон Давлат санъат музейи заҳирасидан тасодифан топилган машҳур италян рассоми Паоло Веронезенинг “Масихга аза тутмоқ” афсонавий асари асл нусха экани тасдиқлангани айтилмоқда.


Ўзбекистон Президент Шавкат Мирзиёевнинг Самарқанд шаҳрида Ўзбекистон Республикасининг Биринчи Президенти Ислом Каримов мақбара мажмуасининг очилишига бағишланган маросимдаги сўзи – Қорақалпоғистон Ахборот Агентлиги\n31 январь 2018, 8:03 1767\nЎзбекистон Президент Шавкат Мирзиёевнинг Самарқанд шаҳрида Ўзбекистон Республикасининг Биринчи Президенти Ислом Каримов мақбара мажмуасининг очилишига бағишланган маросимдаги сўзи\nБарчангизга маълумки, шу кунларда Ўзбекистон Республикасининг Биринчи Президенти муҳтарам Ислом Абдуғаниевич Каримовнинг 80 йиллик таваллуд айёми бутун мамлакатимизда кенг нишонланмоқда.\nМана, ҳозиргина Қашқадарё вилоятида бўлиб қайтдик. Қарши шаҳрида Ислом Абдуғаниевич хотирасига бунёд этилган ҳайкалнинг тантанали очилиши ва эҳсон маросими бўлиб ўтди. Ана шу хотира тадбирларининг давоми сифатида сизлар билан азим Самарқанд шаҳрида, том маънода табаррук заминда яна бир тарихий воқеа муносабати билан тўпланиб турибмиз.\nҚадимий Самарқанд диёридаги энг биринчи масжид бўлмиш машҳур Ҳазрати Хизр мажмуаси ёнида Биринчи Президентимизнинг мақбара ёдгорлигининг очилиш маросимида иштирок этмоқдамиз.\nНе-не буюк воқеаларга гувоҳ бўлган, қанча-қанча улуғ зотлар мангу ором топган бу кўҳна заминда, Ҳазрати Хизр ва Шоҳи Зинда зиёратгоҳлари ёнига бугун яна бир қутлуғ қадамжо қўшилмоқда.\nҲаммангиз хабардорсиз, ўзларининг васиятига биноан Биринчи Президентимиз айнан мана шу муборак масканга дафн этилган эди.\nАлбатта, биз бу ёдгорлик мажмуасини кенг ва катта майдонда, жуда маҳобатли қилиб қуришимиз ҳам мумкин эди. Лекин бир ҳақиқат ҳаммамизга яхши аён: раҳматли Ислом ака ғоят камтарин, самимий, оддий инсон эдилар. Ортиқча ҳашам ва дабдабани ёқтирмас эдилар.\nКўпни кўрган, донишманд халқимиз яхши тушунади: улуғ шахслар хотирасига бунёд этилган ёдгорлик обидаларининг қиммати, аввало, ана шу инсоннинг ўз халқи ва Ватани, келгуси авлодлар олдидаги эзгу ва савоб ишлари, одамлар қалбида қолдирган сўнмас хотираси билан ўлчанади.\nБарчамиз гувоҳмиз: Ислом аканинг вафотларидан сўнг бутун юртимиздан, ер юзининг турли ўлкаларидан бу ерга минг-минглаб зиёратчилар оқиб кела бошлади. Шунинг ўзиёқ мустақил Ўзбекистон давлатининг асосчиси, мамлакатимизга 27 йил давомида раҳбарлик қилган Биринчи Президентимиз ўзининг буюк тарихий хизматлари билан халқимиз хотирасида, жаҳон жамоатчилиги ўртасида қанчалик ёрқин из қолдирганини кўрсатади.\nИшончим комил, бугун ушбу мақбара очилиши билан зиёратчилар оқими янада кўпаяди. Бу маскан одамлар, айниқса, ёш авлодимизнинг қадами ҳеч қачон узилмайдиган муқаддас зиёратгоҳга, катта тарбия масканига айланади.\nУлуғ Юртбошимизга кўрсатилаётган юксак ҳурмат-эҳтиром ҳақида, унинг моҳияти ва аҳамияти ҳақида сўз юритар эканмиз, яқин ўтмишда барчамизнинг юрагимизда оғир яра бўлиб қолган бир воқеа кўз олдимиздан ўтиши табиий, деб ўйлайман.\nБиз ўзгаларга қарам бўлиб яшаган мустабид тузум даврида бутун онгли ҳаётини эл-юрт равнақига бағишлаган инсонлар, аввало, республикамиз раҳбарлари хотирасига, афсуски, муносиб иззат-икром кўрсатилмади. Бунинг ўрнига уларнинг шаънига турли туҳмат ва бўҳтонлар ёғдирилганини кекса авлод вакиллари, муҳтарам фахрийларимиз ҳозиргача афсусланиб эслайдилар.\nОдамийликни, инсон хотирасини ҳамиша азиз ва муқаддас деб биладиган бизнинг халқимиз бундай адолатсиз ишларни асло қабул қилмайди. Юртимизда бундай номаъқул ишларга энди ҳеч қачон йўл қўйилмайди.\nВатан учун, халқ учун бутун борлиғини бахш этган, ўзини аямасдан, фидокорона хизмат қилган улуғ зотларга юксак эҳтиром кўрсатиш бизнинг мамлакатимизда доимо биринчи ўринда туриши, керак бўлса, ҳаётимиз қоидасига айланиши зарур. Шундагина биз ўз қадр-қимматини чуқур англаган, бошқалар ҳам ҳурмат қиладиган халқ ва миллат сифатида ўзлигимизни намоён қила оламиз.\nКўз ўнгимизда қад ростлаб турган ушбу бетакрор мажмуа, аввало, мустақиллигимиз асосчиси, истиқлолимиз меъмори бўлган муҳтарам Ислом Абдуғаниевичнинг ўлмас хотирасига халқимизнинг чексиз ҳурмат-эҳтироми ва меҳр-муҳаббатининг амалий ифодаси сифатида барпо этилди.\nМамлакатимизнинг барча ҳудудларидан келган минглаб бунёдкор қурувчилар томонидан қисқа муддатда бу ерда кенг кўламли қурилиш ва ободонлаштириш ишлари амалга оширилди.\nБу муҳташам мақбара мажмуасини қуришда Шарқ олами, хусусан, Ислом Абдуғаниевич жондан севган Самарқанд тарихий обидалари, миллий меъморлик мактабига хос усул ва анъаналар ҳар томонлама ҳисобга олинди. Амир Темур, Имом Бухорий, Имом Мотуридий, Хожа Аҳрор Валий каби буюк боболаримиз мақбараларининг гумбазлари, ноёб нақшлари ва деворий безакларидан ижодий фойдаланилди.\nЁдгорлик мажмуасини зиёрат қилишда муҳим бир жиҳатга алоҳида эътибор беришингизни сўрар эдим. Мақбара пештоқларига муқаддас Қуръон оятлари ва ҳадис намуналари битилган бўлиб, уларда теран маъно мужассам. Бу илоҳий калималар ҳар қайси инсонни маънавий жиҳатдан покланишга, ҳаётнинг маъно-мазмунини чуқурроқ англашга даъват этиб туради.\nЗиёратгоҳ ёнида бунёд этилган ўзбекона гўзал айвон деворларига муҳрланган Биринчи Президентимизнинг ҳикматли сўзларида айтилганидек, инсон бу дунёдан ўтиб кетганидан кейин ҳам унинг эзгу ишлари, эзгу хотираси мангу яшайди.\nБу борада Ислом Абдуғаниевичнинг ўзлари барчамиз учун юксак ибрат ва ўрнак намунаси бўлиб яшадилар, десак, айни ҳақиқатни айтган бўламиз.\nФурсатдан фойдаланиб, ушбу мажмуани барпо этишда иштирок этган меъмор ва қурувчилар, пудратчи ташкилотлар вакилларига, бу хайрли ва савоб ишга ҳисса қўшган барча-барча инсонларга, Самарқанд аҳлига ўз номимдан, халқимиз номидан чуқур миннатдорлик билдиришга рухсат этгайсиз.\nМард ва олижаноб, бағрикенг халқимиз мустақил Ўзбекистоннинг биринчи раҳбари муҳтарам Ислом Абдуғаниевич Каримовни, ул зотнинг Ватан олдидаги беқиёс хизматларини ҳеч қачон унутмайди.\nБарчамиз учун азиз ва қадрли бўлган Ислом акамизнинг охиратлари обод бўлсин!\nМана шундай буюк инсонларни тарбиялаб вояга етказган халқимиз доимо омон бўлсин!


Instagram янги функцияни синовдан ўтказмоқда\n13:45 / 02.02.2017\nInstagram фотосервиси тез орада фойдаланувчиларга бир неча суратни бир уринишда жойлаш имконини тақдим этиши кутилмоқда. Бу ҳақида The Verge нашри хабар берди.\nНашрда таъкидланишича, аввал бу функциядан фақат реклама берувчилар фойдаланишлари мумкин эди, бироқ энди илованинг бета-тест дастури иштирокчилари ҳам уни қўллаш имконига эга бўлишди.\nБир неча сурат ёки видеони бир вақтда тақдим этиш уларнинг ҳар бирини узоқ босиб туриш орқали амалга оширилади. Дастурда ўнтагача сурат ёки роликни биттада жойлаш имкони мавжуд, фойдаланувчилар уларни бирйўла бир кликда қайта ишлашлари ёхуд ҳар бирига алоҳида фильтр танлашлари мумкин бўлади.\nБета-тестерларнинг гувоҳлик беришича, ҳозирги вақтда мазкур функция тўғри иш бермаяпти: бир неча суратни биттада жойлашга ҳаракат қилинганда илова хато ишлаб, бу вазифанинг уддасидан чиқмаган. The Verge'га кўра, фотосервис вакиллари функциянинг кенг кўламли ишга тушиш муддатига изоҳ беришдан воз кечишган.\n"Умид қиламизки, у яқин орада ишга тушади, зеро бу бизнинг лентамизни дам олиш масканлари, болалар ва тўйлар каби охири йўқ суратлардан халос этади".


«Ҳар қандай ислоҳот қуруқ рақамларда эмас, балки аҳоли дастурхони ва рўзғорида ўз аксини топиши зарур» – Президент\nҲар қандай ислоҳот қуруқ рақамларда эмас, балки, энг аввало, аҳолининг кундалик ҳаётида, унинг дастурхони ва рўзғорида ўз аксини топиши зарур. Бу ҳақда президент Шавкат Мирзиёев Ўзбекистон либерал-демократик партияси қурултойида маълум қилди.\n“Бу – ҳаётий ҳақиқат. Барча орзу-ниятларимиз, машаққатли меҳнатимиз, кечани–кеча, кундузни–кундуз демасдан амалга ошираётган саъй-ҳаракатларимиз – ҳамма-ҳаммаси бизга катта умид ва ишонч билан қараб турган халқимиз учундир.\nБиз ушбу йўналишдаги эзгу ишларимизни давом эттириб, ижтимоий адолат тамойили асосидаги барқарор ривожланиш дастурини ишлаб чиқдик ва мазкур соҳадаги фаолиятимизни давлат сиёсати даражасига кўтардик.\nЮртимизда яшаётган оилалар ҳаётини шу нуқтайи назардан таҳлил қиладиган бўлсак, ўтган даврда қандай катта натижаларга эришганимиз аён бўлади.\nМисол учун, ҳозирги вақтда Ўзбекистондаги ҳар 100та оилага 162та телевизор, 107та холодилник, 287та мобил телефон, 49та енгил автомобил тўғри келмоқда. Бошқача айтганда, мамлакатимиздаги оилаларнинг қарийб ярми ўзининг шахсий автомобилига эга.\nЁки сўнгги йилларда юртимизда ипотека дастурлари доирасида 140 мингдан ортиқ уй-жойлар барпо этилди. Бу рақамни олдинги йилларга солиштирганда, 10 мартадан ҳам кўп демакдир.\nСамарали ва аниқ манзилли ижтимоий сиёсатни жорий этишда: аҳолини арзон уй-жойлар билан таъминлаш; узлуксиз таълим ва тарбия соҳасида янги тизим яратиш; илм-фанни замон талаблари асосида ривожлантириш; аҳолининг барча қатламларига, хусусан, нуронийлар, хотин-қизлар, ёшлар ва имконияти чекланган, ёрдамга муҳтож шахсларга зарур кўмак бериш борасида амалга оширган ишларимиз эл-юртимизга яхши маълум.\nМен бугун бу борада батафсил гапириш, қандайдир рақамларни келтириш фикридан йироқман”, деди давлат раҳбари.


Илм сўқмоғига йўл\nОпубликовано: 16.11.2017 14:58 | Автор: Имом Бухорий номли ТИИ ва Ҳадичаи Кубро аёл-қизлар ислом билим юрти ўқитувчиси Саодат Валиева | Печать | E-mail\nФарзандни кўзага қиёслайдиган бўлсак,\nуни лой ҳолатида тўғри шакл берилмаса,\nофтобда тобланган кўзани тўғрилаш\nфақат унинг синишига олиб келади.\nИлм шундай беқиёс неъматки, уни жисмонан ҳис қилиб, таъмини тотиб кўриб, қўл билан миқдорини аниқлаб бўлмаса-да, унга эришиш оқибатида онгда юзага келадиган роҳат ва қаноатни бу дунёдаги ҳеч бир жисмоний роҳат билан қиёслаб бўлмайди. Инсон ана шундай неъмат билан неъматланган-ки, унинг заррасини ҳам йўқотмасдан ўз вақтида тўғри англай олиши ва қадрига ета олиши, уни ҳам моддий ҳам маънавий юксакликка олиб чиқади. Аксинча, бу неъматни ҳис қила олмаслик, уни қадрига етмасдан, моддий неъматлар қаърига шўнғиб кетиш охир-оқибат инсонни жарликка юзтубан қилади.\nИнсон тафаккурининг илмни қандай қабул қилиши, шубҳасиз унинг ёшига боғлиқ. Илм ўрганишнинг йўллари ва усуллари кўплиги, инсон учун унинг ёшига мувофиқ эгаллашда енгиллик туғдиради. Бунда услуб ва ёшни тўғри мувофиқлаштириш муҳим ўрин тутади. Илмни эгаллай олмаслик ва уни тафаккур қила олмаслик аксар ҳолда ана шу мутаносибликнинг йўқлигидан юзага келади.\nЎқув муассасаларида ўқувчининг ёш меъёрига қарамасдан дарсликлар танланиши ва нотўғри услублардан фойдаланилиши илм савиясининг тушиб кетишига ҳамда ўқувчиларда у ёки бу фанга қизиқишнинг сўнишига олиб келади. Мактаб ва мактабгача таълим муассасаларида бу муаммо анча сезиларли даражада кўзга ташланади. Бу икки даргоҳ боланинг илм олиш дебоча манзили бўлиб, таълимнинг тўғри йўлга қўйилиши шу даргоҳлардан бошланиши лозим. Бунинг учун ҳар бир фаннинг ўзига хослигидан келиб чиқиб ёндашиш муҳим ўрин тутади.\nХорижий тилларни ўрганиш ҳам ўзича услуб ва ёндашувни талаб этади. Бу соҳа илмини эгаллашда ҳам инсоннинг ёшини ҳисобга олиш ўта муҳим ўрин эгаллайди. Агар ёндашув тўғри бўлса, ҳали она тилида гаплашмайдиган боланинг нутқини ҳам ўз тили билан баробарида хорижий тилга ҳам йўналтириш мумкин.\nБоланинг тафаккурида кўриш, тинглаш ва эслаб қолиш томонлари кучли бўлади. Кўриш деганда, у катта ва рангли шаклдаги ҳарф ва суратларни яхши қабул қила олади. Бунда у ҳарфни ҳам суратни ҳам сурат деб қабул қилади ва қулоғи орқали эшитиб уларнинг номларини эслаб боради. Боланинг тафаккурида турли тилларни фарқлаш ҳали ривожланмаганлиги учун, у бир неча тилни (таъкидлаш жоизки, бир неча тилни бола чалкаштириб юбормайди) баробар эгаллаб бориши мумкин. Албатта, бола кўрган ва эшитган нарсасинигина олиб қолади ва юздан ошиқ сўзларни эслаб қолиши мумкин. Тажрибаларда бундан ҳам кўп натижалар кузатилган. Муҳими шундаки, бу узвийликни тўхтатмаслик керак. Чунки, кўрмаётган ва эшитмаётган нарсасини унутиш бола учун кўп вақтни олмайди. Қанчалик тез эгаллаган нарсасини, шунчалик тез унутади. Албатта, бу машаққатли йўлда илк устоз боланинг ота-онаси ҳисобланиб, илм саройининг илк ғиштларини улар қўядилар.\nМактаб боланинг қандай шаклланишида асосий ўрин тутадиган восита бўлиб, у ерда эришилган ютуқ ёки йўл қўйилган ҳар бир камчилик боланинг шаклланишида ўз натижасини кўрсатмай қолмайди. Бунда устоз, белгиланган дарслик ва қўлланиладиган услубнинг ўрни беқиёс. Устозда ўз фанига ва ўқувчиларига муҳаббати бўлмаса, дарслик ўқувчининг ёшига ва халқ менталитетига мос бўлмаса ҳамда услуб тўғри танланган бўлмаса, ўқувчи мактабни тамомлаганда, худди бўш хонанинг у эшигидан кириб бу эшигидан чиққандек ҳолатда бўлади. Оқибатида, бошланғич таълимни ололмаган боланинг ўрта-махсус ва олий таълим даргоҳларида таҳсил олиш сифатини тасаввур қилиб кўриш қийин эмас.\nХорижий тилларга келсак, болалигида тилларнинг фарқига бормай онгсиз ёдлаб бораётган бола мактаб ёшига етганда, она тили ва хорижий тиллар ҳақида тасаввур ҳосил бўлгандан кейин, албатта, чўчиш пайдо бўлади. Энди уларга нисбатан бошқа услублардан ҳам фойдаланиш мақсадга мувофиқ бўлади. Албатта, бошланғич синфларнинг дарсликлари назарий маълумотлар тўпламидан йироқ бўлиши ҳамда рангли ва ёрқин суратли бўлиши ва берилган сўзлар катта ҳарфлар билан ёзилган бўлиши муҳим. Бу даврда уларга хорижий тил оғзаки тарзда берилиши, ёзиш вазиятдан келиб чиққан ҳолда оз-оздан қўшиб борилиши муҳим. Муҳими, боланинг тафаккурига маъқул келадиган енгиллик ва ўйин жараёнини йўқотиб қўймаслик керак. Акс ҳолда, болада бу фанни ўзидан итариш ҳаракати уйғониши мумкин, чунки бу зерикиш оқибатида келиб чиқади.\nБошланғич синфлардан сўнг дарс секин-аста жиддийлашиб боради. Дарслик муҳим манба бўлганлиги сабабли ҳар бир синф босқичи учун уни тўғри танлай билиш ютуқ даражасини белгилаб беради. Дарслик танлашда, албатта, бу хорижий тил эканлигини ва у она тилининг қабул қилинишидан тубдан фарқ қилинишини эътиборга олиш муҳим. Афсуски, мактабларда ана шу томонлар ҳисобга олинмай, хорижий тил эгасининг она тили китоби каби дарсликлар танланиб, оқибатида бизнинг ўқувчиларнинг хорижий тилни эгаллай олмасликларига сабаб бўлаётган ҳоллар ҳам йўқ эмас. Оқибатида, мактабни битирган болада хорижий тил бу қандайдир эгаллаб бўлмайдиган довон деган тушунча ҳосил бўлмоқда. Ўрта-махсус ўқув юртлари тилни давом эттириш ўрнига, аввал ўқувчида шу қўрқувни бартараф этиш ва сўнгра тилни ўргатишга вақт сарфлашларига тўғри келаяпти.\nИлм олишда узвийлик бўлса, ҳар бир илм даргоҳи бериши лозим бўлган илм даражасини беришга эришса, болада илмга муҳаббат уйғота олинса, албатта, илм боғидаги ниҳоллар барг очиб, улкан мевали дарахтларга айланиши шубҳасиз.\nИмом Бухорий номли ТИИ ва\nҲадичаи Кубро аёл-қизлар ислом билим юрти


Эстрада юлдузлари видеоклипларининг навбатдаги рейтинги » PopCorn.uz - Шоу Бизнес олами хақиқати\nЭстрада юлдузлари видеоклипларининг навбатдаги рейтинги\nСана: 01.07.2014 2243\nPopcorn.uz сайти 2014 йилнинг апрель ойида YouTube интернет видеохостингига жойлаштирилиб то бугунги кунгача энг кўп томоша қилинган клиплар ТОР-5 талигини эътиборингизга ҳавола этади.\nУшбу рейтингни тузишда YouTube интернет видеохостинг хизматидан олинган маълумотлардан фойдаландик. Энг кўп томоша қилинган клиплар адолатли равишда юқори поғоналардан жой олди.\nРейтингимизнинг 5-поғонадан бошлаймиз. 5-ўринда эстрадамизга энди кириб келаётган Шаҳло Аҳмедованинг илк видеоклипи жой олди. “Фақат сен керак” клипи 44 мингдан ортиқ марта томоша қилинган. Айтиш керак, бу Шаҳло Аҳмедова учун катта ютуқ. Унинг илк видеоклипи 7-апрелда YouTube интернет видеохостингига жойлаштирилиб, шу вақтгача катта натижага эриша олган ва рейтингимиздан муносиб жой эгалламоқда. Шаҳлонинг кейинги ижоди ҳам ана шундай омадли ўтишини тилаган ҳолда 4-ўрин эгаси билан таништирамиз.\nРейтингимизнинг 4-поғонасини саундтрек тарона эгаллади. Алишер Файз ижросидаги “Онам билмасин” номли саундтрекка ишланган видео 28-апрель куни томошабинлар учун тақдим этилган бўлса, шу кунгача ушбу видеоклипни 61 мингдан зиёд мухлис томоша қилган. Шу номдаги комедик жанрдаги фильм учун махсус яратилган мазкур саундтрекни YouTube даги PopcornUzTV канали орқали томоша қилишингиз мумкин.\nЭнг яхши клиплар ТОР-5 талик рейтингимизнинг 3-ўрни эгаси ҳам саундтрек тарона ҳисобланади. Романтика ва ҳис-туйғулар жамланган “Севги, балки бу жаннат” фильми учун маҳоратли хонанда Улуғбек Раҳматуллаев томонидан ижро этилган шу номдаги саундтрек видеоси томошабинлар учун 12-апрелда тақдим этилган. Шу кунгача мазкур видео 63 мингдан зиёд томошабиннинг эътиборига туша олган. Қисқа вақт ичида тўпланган натижа кутилганидан ҳам аъло эканлигини таъкидлаш зарур.\nРейтингнинг 2-поғонаси Муниса Ризаевага насиб этди. Кўпчиликнинг севимли хонандаси бўлган Муниса Ризаеванинг “Ёрим” қўшиғига ишланган хазиломуз тарздаги видеоклипи жуда ҳам қисқа вақт ичида минглаб томошабинларнинг эътиборини тортди. 18-май куни YouTube га жойлаштирилган видеоклипдан шу кунгача 72 мингдан зиёд томошабин баҳраманд бўлган. Ушбу клип ёз мавсуми учун мослиги ва кайфиятни кўтариши билан ҳам мухлисларга маъқул келмоқда. Куз фаслида яккахон концерт дастури тақдим этишни режалаштираётган Муниса Ризаевадан ана шундай сифатли ва қизиқарли сюжетга эга видеоклиплар кутиб қоламиз.\nНиҳоят, рейтингимизнинг энг олий 1-ўрнига етиб келдик. 1-ўрин ўзига хос йўналишда куйланган таронага насиб этди. Сардор Мамадалиев ижросидаги “Ажралишдик” қўшиғига ишланган видеоси 2-апрель куни сайтимиз орқали премьера қилиниб, томошабинлар учун тақдим этилганди. Ҳаётий мавзудаги қизиқарли ҳамда жумбоқли сюжет воқеаси акс этган видеодан шу кунгача 105 мингдан зиёд томошабин баҳраманд бўлган.\nСиз апрель ойида YouTube интернет видеохостингига жойлаштирилган ва томоша қилишлар сони бўйича етакчилардан бўлган видеоклиплар TOP-5 талиги билан танишдингиз. Сайтимизни кузатиб борсангиз, видеоклиплар рейтингидан ҳар ойда баҳраманд бўласиз.\nБаҳриддин Зуҳриддинов навбатдаги янги ижод маҳсулини дуэт тарзида ёш ижодкор Обидшоҳ билан ҳамкорликда яратди “Ака-ука” тарона премьераси\n\_'\_'Ўзбекнаво\_'\_' эстрада бирлашмасида \_Сумалак шоу\_\nTanho 02 7 2014 11:48\nOOOOOOO Sardorga omad va yana omad)))))))))))\nOybeg 02 7 2014 11:59\nЖуда хам хаққоний қўйипсизлар қойилман........\nAziz 02 7 2014 12:07\nРэйтинг манга ёқди\nJasmin 02 7 2014 13:30\nMashu ashulani rosa yoqtirib qolgandim to'grisini etsam\nJoni 02 7 2014 14:18\nSardorga omad ijodni bo'shashtirmang)))\nFayzik 02 7 2014 15:46\nЙўўўўўқ нимага энди Мунис икинчи ўринда бўлади ахир у хар доим сифатли ва безупречний клип ва қўшиқлар тақдим этиб келганку бизларга


Ўзбекистон Республикаси Президенти лавозимига қайта сайланганингиз муносабати билан самимий табрикларимни қабул қилгайсиз.\nУшбу ғалаба Сизнинг ички ва иқтисодий сиёсатдаги ислоҳотларингиз натижасидир. Бу Сизнинг миллий давлатчиликни мустаҳкамлаш, халқ фаровонлигини юксалтириш борасидаги ташаббусларингиз ҳамда миллий манфаатларни минтақавий ва халқаро майдонда илгари суриш бўйича позициянгиз Ўзбекистон фуқаролари томонидан қўллаб-қувватланаётгани ифодаси ҳамдир.\nМамлакатингиз Сизнинг раҳбарлигингиз остида бундан буён ҳам жадал ривожланиши ва равнақ топишини тилайман.\nҚозоғистон ва Ўзбекистон кўп асрлик ўзаро ҳурмат ва яхши қўшничилик анъаналарига асосланган ҳар томонлама стратегик шерикликни мустаҳкамлаб боришига ва халқларимиз фаровонлиги йўлида изчил тараққий этишига ишонаман.\nЎзаро ҳурмат ва англашувга асосланган дўстлигимизни юксак қадрлайман. Келажакда халқларимиз фаровонлиги йўлида яна бир бор учрашишимизга умид қиламан.\nФурсатдан фойдаланиб, ҳурматли Шавкат Миромонович, Сизга мустаҳкам соғлик ва битмас-туганмас куч-ғайрат, оилангизга бахт-саодат, биродар Ўзбекистон халқига эса тинчлик-осойишталик ва равнақ тилайман!\nСамимий тилаклар ила\nБиринчи Президенти - Элбоши\nЎзбекистон Республикасида ўтган Президент сайловидаги ғалабангиз муносабати билан самимий қутловларимни қабул қилгайсиз.\nОвоз бериш натижалари Сизнинг мамлакат равниқини таъминлаш, унинг халқаро майдондаги нуфузини изчил ошириш ва биродар ўзбек халқининг фаровонлигини юксалтиришга қаратилган оқилона сиёсатингиз умумхалқ миқёсида қўллаб-қувватланаётганидан далолат беради.\nИшончим комил, Туркманистон ва Ўзбекистон ўртасидаги яхши қўшничилик, дўстлик ва ўзаро англашув тамойилларига асосланган дўстона ва илиқ муносабатлар бундан буён ҳам халқларимизнинг ёрқин келажаги йўлида жадал ривожланишда давом этади.\nУшбу ёқимли фурсатдан фойдаланиб, Сизга, муҳтарам Шавкат Миромонович, мустаҳкам соғлик, бахт-саодат, давлат раҳбари лавозимидаги масъулиятли фаолиятингизга муваффақиятлар, биродар Ўзбекистон халқига эса тинчлик-осойишталик ва равнақ тилайман.\nСизни Ўзбекистон Республикаси Президенти лавозимига катта ишонч билан қайта сайланганингиз билан дилдан қутлайман.\nУмуммиллий овоз бериш натижаларига кўра эришилган дадил ғалабангиз Сизнинг Янги Ўзбекистонни – ижтимоий-иқтисодий ҳаётдаги улкан ютуқларга эришган, социал-иқтисодий жиҳатдан барқарор ривожланаётган, халқаро майдонда юксак обрў-эътиборга сазовор мамлакатни барпо этиш ғоясини рўёбга чиқаришга қаратилган стратегик саъй-ҳаракатларингиз умумхалқ миқёсда қўллаб-қувватланаётганидан далолат беради.\nҚозоғистонда Сизни биродар халқларимиз ўртасидаги ҳамкорликни изчил ривожлантириш, дўстлик ва яхши қўшничиликни мустаҳкамлашнинг қатъий тарафдори сифатида билишади ва ҳурмат қилишади.\nИшончим комил, биргаликдаги саъй-ҳаракатлар билан икки томонлама стратегик шериклигимизни мамлакатларимиз ва бутун Марказий Осиё манфаатлари йўлида янада юксак даражага олиб чиқишга қодирмиз.\nКун тартибидаги барча долзарб масалаларни муҳокама қилиш учун Сизни яқин вақтда Қозоғистон Республикасига давлат ташрифи билан келишга таклиф этаман.\nФурсатдан фойдаланиб, ҳурматли Шавкат Миромонович, Сизга Ватан ва халқ хизматидаги фидокорона фаолиятингизга янги муваффақиятлар тилайман.\nЎзбекистон Республикаси Президентидек юксак лавозимга қайта сайланганингиз муносабати билан Сизга самимий табрикларим ва энг эзгу тилакларимни йўллаш менга катта мамнуният бағишлайди.\nСизга мустаҳкам соғлик, фаровонлик, дўст Ўзбекистоннинг барқарор тараққиёти йўлидаги фаолиятингиз янада сермаҳсул бўлишини, биродар ўзбек халқига эса тинчлик-осойишталик, барқарорлик ва равнақ тилайман.\nПрезидент сайловидаги ишончли ғалабангиз Сизнинг мамлакатни изчил ривожлантириш ва халқаро майдондаги нуфузини мустаҳкамлашга қаратилган сиёсатингиз бутун халқ томонидан қўллаб-қувватлаётганининг яна бир ёрқин тасдиғи бўлди.\nМамлакатга раҳбарлигингизнинг навбатдаги даврида биродар Ўзбекистон бу йўлда янги чўққиларни забт этишига ишонаман.\nСизнинг Тожикистон ва Ўзбекистон ўртасидаги дўстлик, яхши қўшничилик ва стратегик шериклик шаклидаги конструктив ҳамкорликни ҳар томонлама ривожлантириш ва мустаҳкамлаш борасидаги изчил интилишингизни юксак баҳолайман.\nБиргаликдаги саъй-ҳаракатлар билан Тожикистон билан Ўзбекистоннинг самарали давлатлараро ҳамкорлигини бундан буён ҳам халқларимиз фаровонлиги ва бутун минтақа манфаатлари йўлида илгари сурамиз.\nФурсатдан фойдаланиб, мамлакатларимиз муносабатларини янги амалий мазмун билан бойитишга биргаликда ҳаракат қилишга тайёр эканимни билдираман.\nҚирғиз Республикасининг халқи номидан ва шахсан ўз номимдан Сизни Ўзбекистон Республикаси Президенти этиб сайланганингиз билан чин қалбимдан муборакбод этаман.\nСайлов натижалари Ўзбекистоннинг кўпмиллатли халқи Сизга юксак ишонч билан қараётганини яна бир бор яққол кўрсатди.\nСизнинг оқилона ва узоқни кўра биладиган раҳбарлигингиз остида Ўзбекистон давлатчиликни ривожлантиришда улкан муваффақиятларга эришишига қатъий ишонаман.\nМамлакатимизда Сизнинг Қирғизистон-Ўзбекистон муносабатларини ривожлантириш ҳамда Марказий Осиё халқларининг равнақи йўлида минтақавий ҳамкорликни мустаҳкамлашга қўшаётган катта ҳиссангизни юксак қадрлашади.\nБиз бундан буён ҳам сиёсий мулоқотни фаоллаштиришга, кўп асрлик дўстлик ва яхши қўшничилик анъаналарига асосланган икки томонлама муносабатларни кенгайтириш ва мустаҳкамлаш устида биргаликда ишлашга тайёрмиз.\nУшбу ёқимли имкониятдан фойдаланиб, Сизга, муҳтарам Шавкат Миромонович, мустаҳкам соғлик, масъулиятли давлат лавозимидаги фаолиятингизга янги муваффақиятлар, биродар Ўзбекистон халқига эса тинчлик-осойишталик, фаровонлик ва равнақ тилайман.\nЎзбекистон Республикаси Президенти лавозимига қайта сайланганингиз билан Сизни дилдан қутлайман.\nСайловдаги ишончли ғалабангиз – Сизнинг мамлакат фаровонлиги йўлидаги сиёсатингиз биродар ўзбек халқи томонидан қўллаб-қувватлаётгани, ҳақиқий етакчи сифатида Сизга катта ишонч ва ҳурмат билан қараётганининг ёрқин ифодаси.\nОзарбайжон ва Ўзбекистонни халқларимизнинг муштарак маънавий қадриятларига асосланган дўстлик ва биродарлик муносабатлари чамбарчас боғлаб туради. Алоқаларимизнинг бугунги даражаси, ушбу мустаҳкам пойдеворга қурилган ўзаро манфаатли ҳамкорлигимиз кундан-кунга кенгайиб бораётгани катта мамнуният бағишлайди.\nБой миллий-маънавий қадриятларимиздан куч олаётган Озарбайжон-Ўзбекистон дўстлиги ва стратегик шериклиги биродар халқларимиз иродасига мувофиқ бундан буён ҳам юқорилаб, мустаҳкамланиб боришига ишонаман.\nҲурматли Шавкат Миромонович, Сизга мустаҳкам соғлик, бахт-саодат, биродар Ўзбекистон Республикасининг фаровонлиги ва равнақи йўлида олий давлат лавозимидаги фаолиятингизга янги муваффақиятлар тилайман.\nОлий давлат лавозимига қайта сайланганингиз муносабати билан самимий табрикларимни қабул қилгайсиз.\nИшончли ғалабангиз юксак обрў-эътиборингиз, сайловчиларнинг сизга бўлган ишончи баланд эканининг ёрқин ва шубҳасиз далили бўлди. Халқ кучли, мустақил, замонавий давлат барпо этиш борасида танланган йўлга содиқ эканини тасдиқлади.\nСизнинг тажрибали раҳбарлигингизда Ўзбекистон Республикаси жадал ривожланишда, иқтисодий салоҳияти ва халқаро майдондаги ўрнини мустаҳкамлашда давом этади.\nУмид қиламанки, яқин вақтда иккимиз шахсан учрашиб, икки томонлама ҳамкорликнинг жорий ва истиқболли йўналишларини муҳокама қилиб оламиз.\nУшбу ёқимли фурсатдан фойдаланиб, Сизга, муҳтарам Шавкат Миромонович, сиҳат-саломатлик, битмас-туганмас куч-ғайрат ҳамда Ватан фаровонлигини кўзлаб мўлжалланган режаларингизга муваффақиятлар тилайман.


O‘zLiDeP Маҳфуза Эшмуҳаммедовага паррандачиликни йўлга қўйишига кўмаклашди | O'zLiDeP\nO‘zLiDeP Маҳфуза Эшмуҳаммедовага паррандачиликни йўлга қўйишига кўмаклашди\nO‘zLiDeP Сиёсий Кенгаши Ижроия қўмитаси ва партиянинг Самарқанд вилоят Кенгаши фаолларидан иборат ишчи гуруҳ аъзолари Булунғур туманидаги “Ғўбдин” МФЙда бўлди.\nТашриф чоғида партия фаоллари давлатимиз раҳбари томонидан ишлаб чиқилган “Обод қишлоқ” ва “Обод маҳалла” дастури доирасида ҳудудда олиб борилаётган бунёдкорлик ишлари билан танишди.\nМаҳалла аҳолиси ўртасида олиб борилган мулоқотларда “Хар бир оила –тадбиркор”, “Yoshlar – kelajagimiz” давлат Дастурининг мазмун-моҳияти юзасидан аҳолига тушунтириш ишлари олиб борилди. Тарғибот ишлари натижасида Маҳфуза Эшмуҳаммедовага паррандачиликни йўлга қўйиш истаги пайдо бўлди.\n–Партия фаолларининг “тадбиркорлик билан шуғулланинг, бизнесингизни бошлашингизга кўмаклашамиз” деган гапларидан руҳланиб тадбиркорлик билан шуғулланишга ахд қилдим, – дейди М.Эшмуҳаммедова. –Энди партия кўмагида тижорат банкидан имтиёзли кредит олиб, паррандачиликни йўлга қўяман. Ахир бу етти хазинанинг бири.\nУчрашувлар давомида тадбиркорлик фаолияти билан шуғулланмоқчи бўлган ёшларга “Yoshlar – kelajagimiz” давлат Дастурида белгиланган устувор вазифалар, хусусан, ёшлар учун яратилган имтиёзлар ҳақида атрофлича маълумот берилди.\nЭлекторат билан ишлаш O‘zLiDePнинг обод кўчалари Yoshlar – kelajagimiz Ҳар бир оила-тадбиркор Ишчи гуруҳ\nШ.Хушвактов O‘zLiDeP Косон туман Кенгаши фаоли2018-08-09 16:40:41\nҲудудларда аҳоли ўртасида олиб борилган мулоқотларда “Хар бир оила –тадбиркор”, “Yoshlar – kelajagimiz” давлат Дастурининг мазмун-моҳияти юзасидан аҳолига тушунтириш натижасида ешларимизни тадбиркорликка ўргатишдир.\nРахманова гульнара КР Тахтакупир туман Кенгаши 2018-08-09 15:55:35\nБу маколадан УзЛиДеП фаоллари тамонидан тадбиркорликни куркмасдан йулга куйиш буйича таргибот ишларининг уз самараси куриниб тур. Халкимизда донолик гаплар бор, "Таввакалчидан худо хам куркади", "Уйчи уйланаман деганча таввакалчи ишини битирар. Бу хакикат. Янги иш бошлаган тадбиркорларимиз билан сафимиз кенгайя беради. Биз уларни куллаб кувватлашда янада фаолликни оширамиз


ЎзА - ФОТОРЕПОРТАЖ: Фарғонада янги федерацияга асос солинди\nФОТОРЕПОРТАЖ: Фарғонада янги федерацияга асос солинди\nФарғонада Ўзбекистон Шарқ яккакурашлари ва жанг санъати марказининг навбатдан ташқари конференцияси бўлиб ўтди.\nАнжуманда Фарғона вилоят жисмоний тарбия ва спорт, адлия, ички ишлар бошқармалари вакиллари, журналистлар, Андижон ва Наманган вилоятидан келган спорт мураббийлари иштирок этди.\nКонференцияда сўзга чиққан Ўзбекистон Шарқ яккакурашлари ва жанг санъати маркази раҳбари ўринбосари Ж.Неъматов мамлакатимизда, жумладан, К-1 спорт тури тобора оммалашиб бораётгани, ушбу йўналишда ҳам моҳир чемпионлар сафи ортаётганини таъкидлади. Айни шу спорт тури бўйича ўтказилган саккизинчи Осиё чемпионати ва унинг натижалари тўғрисида тайёрланган видеолавҳа йиғилганлар эътиборига ҳавола этилди.\nСпорт ёшлар ўртасида жиноятчиликнинг олдини олишда муҳим аҳамият касб этиши, барча Меҳрибонлик уйларида Шарқ яккакурашлари бўйича машғулотлар ташкил этиш ва уларнинг бепул ўтказилишини таъминлаш, мураббийларни жалб этиш ҳақида атрофлича фикр юритилди.\nКонференцияда ташкилий масала кўрилди. Фарғона вилоятида К-1 спортини кенг оммалаштириш ва ёш авлоднинг спортга қизиқишини ошириш мақсадида профессионал ва ҳаваскорлар К-1 федерациясига асос солинди. Федерация раҳбари сифатида спорт соҳасида кўп йиллик тажрибага эга Ойбек Нурматов, унинг ўринбосари лавозимига Алихон Ҳасанжонов номзоди бир овоздан қўллаб-қувватланди.


Рамазон ойи 2050 масжидда таровеҳ, 1200 жоме масжидда хатми Қуръон билан бошланди\n28 ноябр 2020, Тошкент вақти: 13:08\nРамазонда масжидга намоз ўқиш учун йиғилганлар.\nЎзбекистон ва минтақанинг бошқа давлатларида 6 май куни Рамазон ойи бошланди.\n“Рамазоннинг илк оқшоми диёримизнинг 2050 дан зиёд масжидда таровеҳ намозлари, 1200 дан ортиқ жоме масжидларда хатми Қуръон бошланди. Жоме масжидларга йиғилган минг минглаб намозхонлар хофиз қориларнинг чиройли совт ва хушовозлик билан ўқиган Қуръони Карим тиловотларидан баҳраманд бўлдилар”, деб хабар берди Ўзбекистон мусулмонлар диний идораси.\nРамазон муносабати билан президент Шавкат Мирзиёев «Муборак Рамазон ойини муносиб тарзда ўтказиш тўғрисида»ги қарорни имзолади.\nАввалроқ Ўзбекистон муфтияти Нур-султонда Қозоғистон ва Қирғизистон муфтияти вакиллари билан ўтган учрашувда минтақа мамлакатлари Рамазонни бир кунда бошлаш тўғрисида келишиб олганларини билдирган эдилар.


Yangiliklar sahifasi – ECOPHARMA\nZinkum – «тиш» ёки «оқ коплама» деган маънони беради. Цинкни биринчи бўлиб қадимги Рим а Грецияликлар жарохатни тез битириш учун ишлатгани маълум. 1738 йилда Англиялик Уилям Чемпион цинкни тоза холда ажратиб олган. Организмдаги цинк етишмовчилигини биринчи бўлиб, 1961 йили Ананд Прасад ёритиб берган. У Эроннинг Шираза ахолисида паст бўй(карлик), жинсий ривожланишдан орқада қолиш(гипогонадизм), жигар ва…\nИнсонни темирга бўлган суткалик талаби.\nИнсон танасига зарур бўлган миқдор қуйидагичадир: Туғруқ ёшидаги аёллар 2-3 мг Хомиладор аёллар 6 мг Эмизикли аёллар 3-4 мг 1 ёшгача болалар 0,9 мг 1 ёшдан катта болалар 1-2 мг Ўсмирлар 2-4 мг Эркаклар 1-2 мг Агар инсон танасига керагидан ортиқча миқдорда темир тушадиган бўлса жуда кўплаб касалликлар келиб чиқади. Жигар, мия ва бошқа…\nИнсонга темир нима учун керак?\nТемир гемоглобин ва миоглобиннинг асосий таркибий қисми бўлиб, кислород ташиш вазифасини бажаради. Темир оқсил таркибига кириб, тўқималарга қувват етказиш вазифасини бажаради. Темир баъзи ферментлар таркибига кириб, асосий метаболик жараёнлар кечиши учун керак. Темир иммун тизими ва бош мия фаолияти учун зарур. Темир буйрак усти бези пўстлоқ қисмини глюкокортикоид ва андроген ишлаб чиқариши учун зарур.


18.05.2021 14:20 0 1548\nАпрел ойидан бошлаб «Coscom» МЧЖ (Ucell савдо белгиси) барча минтақалар ходимлари ўртасида шахмат мусобақасини ўтказмоқда.\nБугун Нукусда, Республика ихтисослаштирилган ўйинлар ва енгил атлетика болалар ва ўсмирлар мактаби деворларида Ucell-Нукус ходимлари ўртасида компаниянинг биринчи шахмат турнирининг саралаш босқичи бўлиб ўтди. Ўйинлар Қорақалпоғистон Республикаси Шахмат федерацияси билан биргаликда ташкил этилиб, касбий байрам — Радио ва алоқа кунига белгиланди.\nСаралаш ўйинлари Самарқанд, Қарши, Бухоро, Навоий, Гулистон, Жиззак ва Наманган шаҳарларида бўлиб ўтган. Шу кунларда саралаш турнирлари Нукус, Қўқон ва Тошкентда бўлиб ўтмоқда.\nШахматнинг тарихи бир ярим минг йилдан ошиқроқ, замонавий кўринишда эса шахмат олти аср олдин пайдо бўлган. Бугунги кунда шахмат Олимпия ўйинларига киритилган ва интеллектуал спортнинг энг машҳур турларидан бири бўлиб қолмоқда.\nБайрам Жумагулов, «Ucell-Нукус» минтақавий филиали директори в.б.:\n— Шахмат - бу интеллектуал спорт тури бўлиб, телекоммуникация соҳасида ишлайдиганлар орасида ҳаваскор шахматчилар кўп бўлиши ажабланарли эмас. Алоқа ходими, худди шахмат ўйинчиси каби, устувор масалаларни аниқлашни ва вазиятни динамикада кўришни билиши керак. Компания мутахассислари юқори сифатли алоқа билан таъминлашнинг стратегик аҳамиятини тушунадилар. Шундай қилиб, ўтган йилнинг охирида Компания мамлакатимизнинг энг чекка жойларидан бири - Қорақалпоғистон Республикасининг Қўнғирот вилоятида янги база станциясини ишга туширди. Техник бўлим мутахассислари бир неча ой ушбу минтақада таянч станцияни қуришга тайёргарлик кўришди. Ушбу станция чегара постлари, Қозоғистондан келган меҳмонлар, шунингдек, мамлакатга қайтиб келаётган фуқаролар учун алоқа мавжудлигини таъминлаши керак. Уларнинг ҳар бири телефонда таниш овозларни эшитиши лозимдир.\nШахмат мусобақасида Компаниянинг минтақалардаги ва Тошкентдаги барча офисларидан 63 нафар ишчи-ходимлар иштирок этишмоқда. Ўзбекистон Республикаси Шахмат федерацияси мусобақаларни ташкил қилишда ёрдам бермоқда: ғоядан тортиб якуний турниргача.\nКуралбай Жакашев, Қорақалпоғистон Республикаси Шахмат федерациясининг ижрочи директори:\n— Биз Ucell компаниясини ходимлар ўртасида шахмат мусобақасини ташкил қилишда қўллаб-қувватлашдан хурсандмиз. Турнир, айниқса, Ўзбекистон Республикаси Президентининг 2021 йил 21 январдаги «Шахматни янада ривожлантириш ва оммалаштириш, шунингдек, шахматчиларни тайёрлаш тизимини такомиллаштириш чора-тадбирлари тўғрисида»ги қарори билан боғлиқ равишда долзарбдир. Бугунги кунда ушбу спорт тури жадал ривожланиб, оммалашиб бормоқда. Мактабларда болалар ва ўспиринлар ўртасида мусобақалар ўтказилмоқда. Интилиш учун марралар ката ва Федерация барча манфаатдор томонларни ҳар томонлама қўллаб-қувватлашга тайёр.\nҲар бир иштирокчига эсдалик дипломлари ва шахмат тўплами топширилди. Икки ғолиб Тошкент шаҳрида 19 май куни Ўзбекистон шахмат федерациясининг Халқаро шахмат академиясида бўлиб ўтадиган мусобақанинг финал босқичида қатнашиш учун йўлланмани қўлга киритди.\nUcell шахмат бўйича мусобақа компанияда яхши анъанага айланиб, шахматни интеллектуал спорт тури сифатида оммалаштиришга ёрдам беради деб умид қилади.\nТехнология 31/08, 12:50\n«Ucell-Urganch» энг яхши натижани кўрсатди (видео)\n«Ucell»дан анимацион видеоролик: қисқа фурсатда эришилган катта муваффақият сири\nСпорт 13/08, 07:32\nЖаҳон чемпиони Ўзбекистонга келди


Қарордаги қонунбузилиш кимнинг манфаатига хизмат қилмоқда? - Халқ сўзи\n19:11 17 Июнь 2019 Жамият\nҚонун ва қонунбузарлик ўртасидаги тафовут Самарқанд вилоятида, хусусан, Самарқанд шаҳрида шу қадар чуқур илдиз отдики, бу вилоятнинг ҳозирги раҳбарлари зиммасига жуда оғир юк бўлиб тушмоқда. Ҳуқуқни муҳофаза қилувчи органларнинг бу ҳолатга томошабин бўлиб келиши, нафақат давлат манфаатларига зарар етказмоқда, балки фуқароларнинг кескин норозилигига ҳам сабаб бўлмоқда. Самарқанд шаҳрида тадбиркор Умар Ражабов томонидан қурилган уй-жой машмашаси тугамай туриб, янгиси бошланмоқда. Навбатдаги қонунбузилишлардан яна бирининг асоси Самарқанд шаҳар ҳокимининг 2017 йил 10 майдаги бузилишга тушган бино учун товон тариқасида ер майдони ажратиш ва қурилишга рухсат бериш тўғрисидаги 700-Қ сонли қароридан сўнг бошланди.\nҚарорга кўра, фуқаро Меҳринисо Саидовага шаҳардаги Ғиёсиддин Жамшид кўчаси 2-йўлак 2-манзилдаги бузилишга тушган уй-жой биноси учун товон тариқасида “Ўзбекистон” кўчаси 67-манзилдаги “Ўзбекистон” маҳалла фуқаролар йиғинига қарашли чойхона ва хизмат комплексига туташ ер майдони 3-қаватли бино қуриш учун берилди. Бироқ, орадан кўп ўтмай Самарқанд шаҳар прокуратураси, “ТошкентбошпланЛИТИ” давлат унитар корхонасининг 2017 йил 14-июлдаги хулосаси ва бошқа камчиликлар инобатга олинмаган деган важ билан, ҳоким қарорини бекор қилиш ҳақида протест киритди. Самарқанд шаҳар ҳокими Воҳид Раҳимов прокуратура протести ижросини таъминлаш тўғрисида 2017 йил 14-август 1489-Қ сонли қарорини чиқарганидан сўнг, суд фуқаро Меҳринисо Саидованинг даъво аризасини қаноатлантириб, 700-Қ сонли қарорни қайта тиклаб, 3-қаватли бино қуриш ҳуқуқини берди.\nМеҳринисо Саидова деганимиз жуда уддабурон чиқиб қолди. Қарорда кўрсатилган 3-қаватли бино ўрнига Ражабовлар сингари “Самарқандча” усулни қўллаб, Г шаклидаги уйнинг икки тарафини 4-қаватли, ўртасини эса 5-қаватли қилиб юборди. Биринчи қавати маиший хизмат, иккинчи, учинчи, тўртинчи ва ҳатто бешинчи қаватлари одамлар учун турар-жойлардан иборат бўлса бунинг нимаси ёмон. “Ёмони шундаки, - дейди “Ўзбекистон” маҳалласида яшовчи Ўктам Норбоев. Мансабдор шахслар томонидан содир этилган қонунбузилишни маҳалла раиси, Самарқанд шаҳар ҳокимияти ва прокуратуранинг айрим ходимлари икки йилдан бери яшириб, республика ҳукуматига нотўғри маълумот бериб келмоқда. Биринчидан, Самарқанд шаҳар ҳокимининг қарорида бузилишга тушган бино учун товон тариқасида ер майдони ажратиш деб, нотўғри кўрсатилган. Чунки, “Ғиёсиддин Жамшид” кўчаси 2-йўлак 2-манзилга давлат томонидан ҳеч қандай зарар етказилмаган ва бузилмаган. Иккинчидан, “Ғиёсиддин Жамшид” кўчаси 2-йўлак 2-манзилни Меҳринисо Саидова “Шерзодстройсервис” МЧЖга сотган ва бу жойда бугунги кунда Самарқанд шаҳар ҳокимининг 2018 йил 24 апрелдаги 731-Қ сонли қарори билан кўп қаватли турар-жой биноси қурилмоқда. Бу ерда шахсга етказилган зарар тўғрисида эмас, фирибгарлик йўли билан давлатга, жамиятга етказилган зарар ҳақида гапирилса, мақсадга мувофиқ бўлган бўларди. Ахир, Меҳринисо Саидовага ҳеч қандай зарар етказилмаган бўлса, нима учун “Ўзбекистон” кўчаси 67-манзилдаги ЮНЕСКОнинг муҳофаза зонасига туташ, яъни буфер ҳудудидаги манзарали яшил боғ бўлган, “Ўзбекистон” маҳалла фуқаролар йиғинига қарашли чойхона ва маиший хизмат комплексига туташ ер майдонини жисмоний шахс Меҳринисо Саидовага кўр-кўрона, товон тариқасида тақдим қилиш кимга ва нима учун керак бўлиб қолди. Майли, мени ҳуқуқни муҳофаза қилувчи органлар янглишяпти дейиши мумкин. Лекин, мен уларга тақдим қилган ҳужжатлар, бу важларни тасдиқлаяптику!”\nСамарқанд вилоят адлия бошқармаси эса, Самарқанд шаҳар ҳокимининг қарорига асосан бузилиши белгиланган “Ғиёсиддин Жамшид” кўчаси 2-йўлак 2-манзилдаги 609 кв. метр умумий фойдаланишдаги жойлашган 50/100 қисмидаги 233,54 кв. метрдан иборат уй-жой биноларига бўлган мулк ҳуқуқи фуқаро Санобар Турдиевага тегишли эканлигини аниқлаган. “Ўзбекистон Республикаси Уй-жой Кодексининг 27 ва 28-моддаларига асосан ер участкалари давлат ёки жамоат эҳтиёжлари учун олиб қўйилиши муносабати билан уйи (квартираси) бузилиши лозим бўлган фуқароларни турар-жой билан таъминлаш ёки якка тартибда уй-жой қуриш учун ер участкаси берилиши белгиланган. Ушбу ҳолатда фуқаро С. Турдиеванинг ўрнига М. Саидовага ер майдони ажратилиши ва қурилиш учун рухсат берилиши тўғрисида Самарқанд шаҳар ҳокимининг 700-Қ сонли қарорининг қабул қилинишида ҳужжатлар сохталаштирилганлиги кўринади”.\nХўш, энди буёғи неча пулдан тушди. “Ўзбекистон” маҳалласидагиларнинг икки йилдан бери асабини қақшатаётган беш қаватли бу бинонинг тагзамини ҳам сохтакорликка асосланган бўлиб чиқяптику?!\nМасаланинг бу томонинику қилни қирқ ёрадиган ҳуқуқшунос-тадқиқотчилар эътиборига ҳавола қилайлигу, энди масаланинг иккинчи томонига қайтайлик. Меҳринисо Саидова ҳатто фуқаролик ишлари бўйича Самарқанд шаҳар судининг 2019 йил 13 март куни қурган биносининг ер сатҳидан 11,5 метрдан ошиқ қисмини бузиш ҳақидаги ҳал қилув қарорини ҳам бажармасдан келмоқда. Маданий мерос объектларини муҳофаза қилиш ва улардан фойдаланиш вилоятлараро давлат инспекциясининг 2019 йил 4-мартдаги 300-сонли “Ўзбекистон” кўчасидаги 67-манзил ЮНЕСКОнинг бутунжаҳон мерос рўйхатига киритилган Самарқанд шаҳрининг тарихий-меъморий қўриқхона ҳудудининг буфер қисмида жойлашганлиги маълум қилинган. Бироқ, М. Саидова ҳоким қарорида 3 қаватли деб аниқ-тиниқ ёзиб қўйилганига қарамасдан, 4 ҳатто 5-қаватни ҳам қуриб юборди.\nЎз-ўзидан савол туғилади. Қонунбузилишнинг чегараси борми? Ҳар йили миллионлаб турист келадиган, миллионлар нигоҳи остида турган кўҳна Самарқанд шаҳрида, шаҳарсозлик талабларига жавоб бермайдиган бундай ғайриқонуний қурилишлар болалаб кетмадими? Бунга ким жавоб беради? Шаҳар ҳокимлигига қарор учун сохталаштирилган ҳужжатларни асос қилиб киритган шаҳар архитектура ва қурилиш бўлимидаги жанобларчи? Муаммо кўпаяверсин, жамият елкасидаги юк ортаверсин, ечими эса кейингиларга қолсин эканда. Шундайми?!


Соч тўкилиши??? – Қайғурманг, ечим бор!\n10:45 / 28.09.2017\nСoч тўкилиши қариш билан боғлиқ бўлган табиий жараён бўлишига қарамай, айни даврда кўплаб эркакларда сочларнинг жуда эрта тўкилишни бошлаётгани кўплаб учрайдиган ҳолатлардан ҳисобланмоқда. Дунёга машҳур “Medical News Today” журнали маълумотларига кўра, дунё бўйлаб 50 фоиз эркаклар бирон бир турдаги соч тўкилиши важидан азият чекмоқда.\nЭркакларда соч тўкилишининг асосий сабаблари:\nИрсият ва насл;\nҚон камлиги (анемия);\nНаркоз ва соч тўкилишига олиб келувчи бошқа дори воситаларини қабул қилинганлиги;\nҚалқонсимон безининг турли касалликлари (буқоқ ва бошқа);\nГармонал ёки иммун тизими билан боғлиқ бузилишлар;\nОрганизмда витамин ва микроэлементларнинг етишмаслиги;\nАтроф-муҳитдаги агрессив омиллар таъсири;\nТушкун (стресс) вазиятлар;\nОрганизмнинг ўта паст ёки ўта юқори ҳарорати ва бошқалар.\nСиз ўзингизда соч тўкилиши ҳолатларини сезсангиз, аввало, албатта, шифокор билан маслаҳатлашишингиз ва соч тўкилиши сабабларини аниқлаб олишингиз зарур бўлади.\nАгар Сизга сочлар бўйича шифокорнинг йўриқномаси зарур бўлса, TM MINOX мутахассислари +99895 142 08 01; +99895 143 08 01; +99871 200 08 01 рақамлари орқали Сизга ўзларининг БЕПУЛ тавсия ва йўлланмаларини беришга тайёр!\nҚуйида TM MINOX мутахассисларидан соч тўкилишининг олдини олиш ва даволаш бўйича бир қанча тавсияларни бериб ўтамиз.\n- Энг биринчи ўринда, аввало уйқу ва овқатланиш режимини нормаллаштириб олиш лозим. Нормал уйқу ва тўғри овқатланиш нафақат соғлом тана, балки, соғлом сочлар кафолатидир. Овқат рационида бодом, балиқ, турли кўкатлар, йогурт, дуккаклилар, ошқовоқ уруғи ва сабзи кабиларни кўпайтириш соч тўкилишини олдини олади. Батафсил...\n- Ўз сочларингиз парваришига алоҳида эътибор қаратинг. Сочингиз учун сифатли намловчи шампунь ва кондиционерлардан фойдаланинг. Уйқу олдидан турли табиий ёғлардан, мисол учун кокос, арган, жожоба, кастор ва зайтун мойларидан бирини соч терисига суртиш яхши натижа беради. Батафсил...\n- Сочлар тўкилиши кескин сезила бошлаган пайтларда поли-витамин ва витаминлар мажмуаларини қабул қилиш ҳамда таркибида йод моддаси мавжуд препаратларни истеъмол қилиш муаммо учун яхши ечим бўлиши мумкин. Батафсил...\n- Соч капилар қон томирлари каналларини фаоллаштириш учун таркибида миноксидин, миноксидил ёки аминексил бўлган препаратларни қўллаш яхши фойда беради. MinoX 5, MinoX 10 препаратлари шу турдаги фаоллаштирувчи воситалар бўлиб, соч илдизларини қон ва шу асосда кислород ва витаминлар билан тўйинишига ёрдам беради ва тўкилган ўринларда янги сочлар ўсишини таъминлайди.\nУмумий ҳолда, сочлар парвариши, сочларни тўкилишининг олдини олиш ва тўкилган сочларни тиклаш бўйича кўплаб фойдали маълумотларни TM MINOX веб саҳифасининг фойдали маълумотлар БЛОГИдан топишингиз мумкин бўлади.\nБундан ташқари, сизлар учун Facebook, Оdnoklassniki ва Instagram саҳифаларимизда мунтазам равишда сочлар, соқол ва киприклар парвариши бўйича замонавий медицинанинг энг сўнгги янгиликлари юзасидан маълумотларни намойиш этиб борамиз.\nТелефонлар: (71) 200 08 01\nБиз сизга кўмак беришдан мамнунмиз.\nСоч тўкилишида собиқ беморлардан сараланган тавсиялар\n12:43 / 10.05.2018\n2 ойда соч тўкилиши муаммоси устидан ғалаба!\n09:03 / 01.05.2018


“Коинот гўзали” ҳақида нималарни биламиз? (Фото) Афиша\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари “Коинот гўзали” ҳақида нималарни биламиз? (Фото) 14:49, 22 декабрь 2015\t“Коинот гўзали-2015” кўрик танлови ғолиби филиппинлик Пиа Алонсо Вуртцбах Германиянинг Штутгарт шаҳрида туғилган. Унинг отаси немис, онаси эса филиппинлик. Пиа оилада икки фарзанднинг тўнғичи. Унинг синглиси ҳақида маълумотлар жуда кам берилган. Пианинг Instagram`даги шахсий саҳифасидан унинг кичкиналигидан гўзаллик танловларида иштирок эта бошлаганини билиш мумкин.\nПиа иш фаолиятини жуда эрта бошлаган. У 4 ёшидаёқ актриса сифатида фаолият юритган. Пиа ўшандаёқ комедия ва драмаларда эпизодик роллар ижро этган. Кейинчалик эса у стилист ва визажист сифатида ишлаган. Серқирра истеъдод эгаси Пиа журналистика билан ҳам шуғулланади. У Филиппинда чоп этиладиган ҳафталик нашрлардан бирига гўзаллик ҳақида мақолалар ёзиб туради. “Коинот гўзали-2015” кўрик танловида Пиа ҳайъат аъзоларини ўзининг самимийлиги ва хушмуомалалиги билан ҳам мафтун этган бўлса ажаб эмас. Қуйида унинг расмларига назар ташлар эканмиз, унинг деярли ҳар доим кулиб туришини кўриш мумкин. Диққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! “Арсенал” қария ҳимоячиси билан шартномани узайтиради\tҚирғизистон махсус хизмати Бишкекда рўй берган авиаҳалокатни “миллатни тозалаш” деб атаган аёлни сўроқ қилди\tХитойлик “ниқобли” бола атрофдагиларни ҳайратга солади\tАртур Геворкян ва Неманья Яничич “Локомотив”ни тарк этди\tОренбургда 12 ёшли қизчани ўғирлаган жиноятчи қўлга олинди (Видео)\tАфсонавий Ривалдо “Барселона”га қайтди\tОтправить


Buvayda.uz - 21 октябрь- Ўзбек тилига Давлат тили мақоми берилган кун\n2020-10-13 09:46:38 19\nТИЛНИ АСРАШ - МИЛЛИЙ ЮКСАЛИШ ДЕМАКДИР\nБУГУНГИ КУНДА ЎЗБЕК ТИЛИ ДАВЛАТ ВА ЖАМИЯТ БОШҚАРУВИ, ИЛМ-ФАН, ТИББИЁТ, ТАЪЛИМ-ТАРБИЯ, МАДАНИЯТ ВА САНЪАТ СОҲАЛАРИ, УМУМАН, ҲАЁТИМИЗНИНГ БАРЧА ЖАБҲАЛАРИДА ҚЎЛЛАНИЛМОҚДА, ХАЛҚАРО МИНБАРЛАРДА БАРАЛЛА ЯНГРАМОҚДА.\n2020 йил 23 сентярь куни давлатимиз раҳбари Шавкат Мирзиёевнинг Бирлашган Миллатлар Ташкилотининг Бош Ассамблеясида ўзбек тилида маъруза қилгани фикримизнинг исботидир. Ушбу маърузани барча юртдошларимиз, ўзбек тили жонкуярлари, ҳар бир ўзини ўзбекман деган чин миллатпарварлар зўр мамнуният билан тингладилар. Икки юзга яқин давлатнинг ваколатли расмий тамсилчилари иштирокидаги бундай нуфузли миллатлар машваратида бизнинг мустақил давлатимизнинг мустақил ва мўътабар тили - қадимий ўзбек тили янграгани қалбларимизнинг фахр ва ифтихорга тўлдирди.\nЎзбекистон Республикаси Президентининг 2019 йил 21 октябрдаги “Ўзбек тилининг давлат тили сифатида нуфузи ва миқёсини тубдан ошириш чора-тадбирлари тўғрисида”ги Фармони эса Ватанимизда она тилимиз қадрини, нуфузини юксалтиришга қаратилган муҳим тарихий ҳужжат бўлди. Зотан, тил давлат тимсоли, унинг мулки. Тилни асраш, ривожлантириш эса миллатнинг юксалиши демак.\nБарча эзгу фазилатлар инсон қалбига болаликдан она тили орқали таълим-тарбия жараёнида сингдириб борилади. Тилимизни соф ҳолда авлодларга етказиш учун бугундан ҳаракат қилишимиз зарур. Бунда нафақат олий таълимнинг, балки оила ва жамоатчиликнинг, мактабгача таълимнинг ҳам алоҳида ўрни бор.\nЁш авлоднинг она тилига муҳаббат билан улғайиши кўп жиҳатдан оилавий муҳит, боғча ёшидан бошланган таълим-тарбияга боғлиқ. Юртбошимиз томонидан мактабгача таълим тизимига қаратилган эътибор туфайли мамлакатимизда, хусусан, вилоятимиздаги болалар боғчаларида изчил таълим жараёни йўлга қўйилди. Болаларимизга ўзбек тилини пухта ўргатиш, нутқларини ривожлантиришга жиддий аҳамият бериляпти.\nОна тили - тарихимиз, бугунимиз ва келажагимиз демак. Унинг юксак мақоми, софлигини асраш ҳар биримизнинг маънавий бурчимиздир.\nSo'nggi marta saytdagi ma'lumotlar 13.10.2020


UZAUTO MOTORS МУСТАҚИЛЛИК ҲАМДА ҚУРБОН ҲАЙИТИ БАЙРАМЛАРИ МУНОСАБАТИ БИЛАН АКЦИЯЛАР ЭЪЛОН ҚИЛДИ - AUZ.UZ\nUZAUTO MOTORS компанияси барча юртдошларимизни кириб келаётган Мустақиллик ҳамда Қурбон ҳайити байрамлари билан қутлаб, махсус акциялар ҳақида эълон қилади, дейилади компания баёнотида.\nШунингдек, 2019 йилнинг 9 августидан эътиборан сиз ўзингиз учун 2 йилгача бўлган муддатга энг мақбул кредит шартларда автомобиль харид қилишингиз мумкин, дейилган.\nАкция шартларига кўра, UzAuto Motors компанияси Асака банк билан биргаликда Lacetti 1 поз. ҳамда ГБО, Malibu ва Tracker автомобилларини дастлабки 50 фоиз тўлов эвазига йиллик 5 фоиз устама билан харид қилишни таклиф қилмоқда.\nАкция амал қилиш муддати – 2019 йилнинг 9 дан 31 августига қадар.\nЎз навбатида Ўзбекистон Республикаси Мустақиллигининг 28 йиллиги арафасида Uzauto Motors компанияси InfinBANK билан биргаликда фойдали шартларда автокредитлаш бўйича яна бир акция йўлга қўйиши маълум қилган.\n2019 йилнинг 12 августидан 1 сентябрига қадар сиз InfinBANKдан автомобиль харид қилиш учун кредит олишингиз мумкин. Кредит 3 йил муддатга йиллик 16 фоиздан бошлаб 25 фоиз дастлабки тўлов эвазига тақдим этилади.\nАкцияда UZAUTO MOTORS компаниясининг биринчи позиция ва газ балон ускунали Lacetti, Malibu ва Tracker автомобиллари иштирок этади.\nКредитлар жисмоний ва юридик шахсларга ЎзР миллий валютасида фақат қуйидаги шартларда янги автомобиллар харид қилиш учун берилади: Malibu ва Lacetti автомобиллари йиллик 18 фоиз, Tracker йиллик 16 фоиз устама.\nҚўшимча маълумотлар учун банкнинг 71 202 50 60 ҳамда UZAUTO MOTORS компаниясининг 78 141-77-77 call-марказларига мурожаат қилинг.


Аҳоли манфаатларига йўғрилган бунёдкорлик\nПрезидентимиз Шавкат Мирзиёев 9 февраль куни пойтахтимизнинг бир нечта туманларида бўлиб, амалга оширилаётган бунёдкорлик ва ободонлаштириш ишлари билан яқиндан танишди. Халқ билан мулоқот чоғида ислоҳотлар самаралари, келгуси режалар хусусида сўз борди.\nДавлатимиз раҳбари томонидан Тошкентнинг қиёфасини замонавийлаштириш, шаҳар аҳолиси ва меҳмонларига қўшимча қулайликлар яратиш, одамларни ўйлантираётган масалаларни ҳал этиш бўйича мутасаддиларга аниқ вазифалар берилдики, буни кенг жамоатчилик вакиллари, халқимиз жуда катта хурсандчилик билан кутиб олди.\n“Ўзбекистон темир йўллари” акциядорлик жамиятига қарашли “Кўприкқурилиш” трести унитар корхонаси бошқарувчиси:\n— Айни пайтда ҳамюртларимизнинг узоғини яқин, оғирини эса енгил қилувчи, шаҳардаги энг асосий тармоқ — метро қурилишига алоҳида эътибор қаратилмоқда.\nЮртбошимиз Тошкент метрополитени Юнусобод йўналишидаги қурилиш ишларининг 2-босқичини кўздан кечириб, уни мустаҳкам бунёд этиш, айниқса, фуқароларга қулайликлар яратиш бўйича тавсия ва кўрсатмалар берди.\n2019 йилда фойдаланишга топширилиши режалаштирилган ушбу янги йўлнинг узунлиги — 2,9 километрга тенг бўлиб, у замонавий ва миллий анъаналар асосида юксак дид билан бунёд этилмоқда.\nБугунги кунда қурилиш ишларига 200 дан ортиқ ишчи ва муҳандислар, 40 та замонавий техника воситаси ва механизм жалб этилгани, қолаверса, Германиядан ер ости туннелини қазийдиган комплекс, бурғилаш ва темир-бетон қозиқ қоқиш техникаси, ГФР ва Хитой кранлари олиб келингани ишимиз самарадорлигини оширишда асқатади.\nПрезидентимиз Сергели туманидаги янги ер усти метроси қурилиши билан танишар экан, ушбу объектнинг пастки қисмида махсус велосипед йўлакларини ташкил қилиш, унинг атрофини кўкаламзорлаштириш бўйича кўрсатма берди. Аҳоли ўртасида соғлом турмуш тарзини қарор топтиришга хизмат қилувчи ушбу эзгу ташаббус барчани қувонтирди.\n“Ўзшаҳар қурилиш инвест” инжиниринг компанияси директори ўринбосари:\n— Юртбошимизнинг Сергели туманига қилган ташрифи барчамизни қувонтирди. Мазкур ҳудудга келганларида кўп қаватли янги уй-жойлар қурилиши билан албатта, танишадилар. Негаки, бу ҳудуд давлатимиз раҳбари ташаббуси билан катта қурилиш майдонига айланган.\nАвваллари, ушбу массив кўримсиз, қамишзордан иборат ташландиқ жой эди, десангиз, кўпчилик ишонмайди. Сабаби, ҳудудда амалга оширилаётган бунёдкорлик ишлари-ю, аҳолига яратилаётган қулайликларни кўриб кўз қувнайди, кайфиятингиз кўтарилади.\nЛойиҳага кўра, бу ерда 5 минг 40 хонадонли 7 қаватли уйлар қурилиши белгиланган бўлиб, ҳозирги кунда 8 та уйнинг учинчи, 33 та уйнинг биринчи қаватида ғишт териш ишлари олиб борилмоқда. 120 та уй учун хандақ қазилиб, 20 тасида плита ётқизиш, 59 тасида пойдевор қўйиш, блок териш ва металл ишлари бажарилаётир. Қурилишга малакали мутахассислар ҳамда махсус техника воситалари жалб этилгани ишимиз сифатини таъминлаётир.\nЖорий йилнинг сентябрь ойида ўз эгаларига топширилиши режалаштирилган мазкур уй-жойлар атрофида умумтаълим мактаблари, дам олиш жойлари, болалар майдончалари, автомобиль тураржойлари ва бошқа инфратузилма объектлари қурилиши кўзда тутилган.\nМассив аҳолиси яратиб берилаётган қулайликлардан миннатдор. Бу эса Юртбошимиз раҳнамолигида олиб борилаётган ислоҳотлардан халқ рози эканлигидан далолатдир.\n«Халқ сўзи» мухбири\nРаҳим ШЕРҚУЛОВ ёзиб олди.\nМазкур рукндаги бошқа мақолалар: « Дўнгқишлоқ маҳалласида энди чироқ ўчмайди\tХовос тумани электр тармоқлари корхонаси Эргаш Алибековни нега бир ой сарсон қилди? »